novi modeli Archives - AUTOMOBILI\n23/04/2021 6:49:10 PM\nNASLOVNA / Arhiva tagova za: novi modeli\nArhiva tagova za: novi modeli\nAlfa Romeo menja strategiju zbog kineskog tržišta\nNebojsa Todorovic 04/11/2015\tHOT, VESTI\nNedavno ste imali priliku da čitate o planu za agresivno širenje Alfa Romeo brenda na tržištu. Nažalost, ovi planovi za budućnost popularne italijanske marke automobila se trenutno preispituje. Ovo je izjavio Serđo Markione, izvršni direktor Alfa Romea i FCA grupacije. Razlog za preispitivanje odluke leži u činjenici da je smanjen …\nAlfa Romeo planira 400.000 vozila u 2018. godini\nNedavno smo pisali o tome kako će Alfa Romeo predstaviti 8 novih vozila u narednih nekoliko godina. Pozdravljamo ovaj plan, jer bi italijanska kompanija sa možda najviše “duše” mogla ozbiljno da se vrati u igru ukoliko se ovaj plan i ostvari. Međutim, aspiracije se izgleda ne završavaju samo na broju …\nU budućnosti 8 novih Alfa Romeo vozila!\nNebojsa Todorovic 24/10/2015\tHOT, VESTI\nHarald Wester, čovek koji se nalazi na čelu Alfa Romea, otkrio je planove koje kompanija ima za budućnost. Štaviše, možemo okvirno da znamo kompletnu gamu vozila koje će biti u Alfa Romeo ponudi od recimo 2017. godine. U intervjuu sa britanskim časopisom Autocar Harald je naveo da firma planira osam …\nSeat: 4 nova automobila u naredne 2 godine\nNikola Petrovic 09/09/2015\tVESTI\nSeat je saopštio da će uložiti 3,3 milijardi evra u istraživačko-razvojne projekte, kao i u novu opremu i pogone. To će biti najveća investicija španskog proizvođača automobila u njegovoj istoriji. Sredstva će pre svega biti upotrebljena za razvoj i lansiranje 4 nova modela koja će se pojaviti u naredne dve …


Pooštrene mere protiv Covid – 19 virusa | TV KANAL 9 NOVI SAD\nNaslovna EMISIJE Pooštrene mere protiv Covid – 19 virusa\nPooštrene mere protiv Covid – 19 virusa\nVIDEO K9:U Srbiji su pooštrene mere u borbi protiv virusa korona. Među njima je i zabrana starijima od 65 godina da izlaze na ulicu, a svim ostalim građanima od 20 časova uveče do 5 ujutro.\nOvako je izgledao Novi Sad jutros, nakon što su stupile na snagu nove mere kojima je ograničeno kretanja svim građanima od osam uveče do pet ujutru, dok je „apsolutno zabranjen izlazak na ulicu” svim građanima starijim od 65 godina u urbanim sredinama, odnosno starijim od 70 godina u mestima do 5.000 stanovnika.\nOtvoreni su brojevi telefona u gradovima i opštinama za građane kojima je potrebna pomoć zbog novih ograničenja kretanja, a njihov spisak je objavljen na sajtu Vlade Srbije.”\n“Za sve ostale građane važi zabrana izlaska od 20 časova uveče do 5 ujutro, sem organa koji su na zadatku i onih koji imaju radnu obavezu u trećoj smeni. Najugroženiji su najveći gradovi u Srbiji, a žarišta su Beograd, Kikinda i Niš, nešto manje Čačak,” rekao je Aleksandar Vučić, predsednik Srbije.\nVojska Srbija će, kako je rekao, nadgledati granice, sve bolnice, migrantske centre i biće naoružana. Srbija, prema rečima predsednika, ima dovoljno prehrambenih namirnica i građani nemaju potrebe za stvaranjem zaliha.\nU toku je nabavka 30 miliona hiruških maski, određene su i nove bolnice za eventualni smeštaj 6.000 obolelih, u subotu se očekuje nova količinu kliničkih respratora.\nVeliki problem predstavlja povratak naših državljana u zemlju, kojih se samo u poslednja 2 dana više od 35.000 prešlo granicu, od kojih mnogi ne poštuju propisane mere samoizolacije. Veliki broj njih i dalje pristiže u zemlju, nakon što je Evropska unija na 30 dana zatvorila svoje granice,\nzabrane za vreme korona virusa\nPrethodni tekstDezinfekcija stambenih zgrada\nSledeći tekstGagarinova ulica bez vode zbog havarije


„Dani poljoprivrede 2012“ – inmedia.ba\n0 8 Oktobra, 2012 18:00\nTradicionalna manifestacija „Dani poljoprivrede 2012“, koja ime veliki razvojno-promotivni značaj za poljoprivredu i poljoprivrednike općine Sanski Most, održaće se u periodu od 12. do 14. oktobra, odlučeno je na sastanku organizacionog odbora.\nOsnovni sadržaji ovogodišnja manifestacije obuhvataju izložbeno-takmičarski i izložbeno-prodajni dio, proglašenje najvećih poljoprivrednih proizvođača, edukativna predavanja i brojne druge aktivnosti. Manifestacija bi započela u petak 12. oktobra u 9 sati dvodnevnom izložbom poljoprivrednih proizvoda u malom parku pod nazivom „Kupujmo domaće“, gdje će svoje proizvode izložiti najuspješniji sanski povrtlari, voćari i pčelari, dok će u 11 sati na istom prostoru biti upriličeno svečano otvaranje manifestacije. Istog dana u staroj Gradskoj vijećnici sa početkom u 12 sati održaće se edukativno predavanje na temu „Upravljanje poljoprivrednim gazdinstvima“.\nDrugog dana manifestacije, u subotu 13. oktobra sa početkom u 11 sati na hipodromu Šejkovača održaće se izložba krupne stoke u više kategorija. Tom prilikom stručni žiri ocjenjivaće najbolja grla u kategorijama rasplodnih junica, ovaca, radnih konja i autohtone bosanske krave buše. Posljednjeg dana manifestacije u nedjelju 13. oktobra u Starom hotelu u 20 sati održaće se proglašenje najboljih poljoprivrednih proizvođača na području općine Sanski Most, kada će biti dodijeljena priznanja i nagrade za najuspješnije, a nakon toga predviđeno je i druženje svih učesnika uz kulturno-zabavni program. Općina Sanski Most zajedno sa Službom za razvoj, poduzetništvo i resurse je organizator i pokrovitelj sedme po redu manifestacije „Dani poljoprivrede“, koja se i ove godine održava u sklopu obilježavanja 10. oktobra, Dana općine Sanski Most.


Vesti - Mreža za romska pitanja SKGO – Predstavljena iskustva u procesu ozakonjenja objekata u podstandardnim naseljima SKGO - Vesti detaljno\nMreža za romska pitanja SKGO – Predstavljena iskustva u procesu ozakonjenja objekata u podstandardnim naseljima\nStalna konferencija gradova i opština (SKGO) organizovala je deveti sastanak Mreže za romska pitanja koja je održana 26. maja 2021. godine. Tema sastanka bila je ozakonjenje stambenih objekata u romskim podstandardnim naseljima, a predstavljeno je istraživanje o procesu ozakonjenja objekata, kao i preduzete aktivnosti u okviru programa „Podrška EU inkluziji Roma – Osnaživanje lokalnih zajednica za inkluziju Roma“, koji finansira Evropska unija, a realizuje SKGO.\nĐorđe Staničić, generalni sekretar SKGO se ovom prilikom zahvalio kolegama iz Delegacije Evropske unije na podršci u implementaciji Programa, kao i partnerima iz Vlade Srbije, Nacionalnog saveta romske nacionalne manjine, organizacija civilnog društva i međunarodnih organizacija.\n„SKGO je tokom prethodne tri godine, doprinela jačanju lokalnih međuinstitucionalnih mehanizama kroz sprovođenje IPA 2016 Programa. Formirali smo 10 novih mobilnih timova za inkluziju Roma i Romkinja, kao i 10 lokalnih multisektorskih koordinacionih tela za inkluziju Roma, opremili smo 30 mobilnih timova sa vozilom i računarom kako bi im olakšali svakodnevni rad. Uradili smo 20 lokalnih akcionih planova za inkluziju Roma i Romkinja, i u toku je sprovođenje 10 operativnih planova za mobilne timove. U okviru Grant šeme IPA 2016 Programa uspešno je završeno sprovođenje 36 projekata koji su realizovani u periodu od septembra 2019. do marta 2021. godine“, izjavio je Staničić.\nOn je istakao da je kroz ovu akciju usvojeno 11 urbanističkih planova, podržana je izrada projektno-tehničke dokumentacije za izgradnju komunalne infrastrukture i pružena je podrška za ozakonjenje kuća u podstandardnim romskim naseljima u Somboru, Vršcu, Mladenovcu, Požarevcu, Paraćinu, Aleksincu, Pirotu, Leskovcu, Lebanu i Surdulici.\n„Izradili smo Izveštaj o stanju u sektoru ozakonjenja objekata u romskim podstandardnim naseljima u kome je analizirano 2153 predmeta o ozakonjenju objekata romske zajednice iz arhiva 10 JLS, a uz pomoć partnera iz JUKOM-a (Komiteta pravnika za ljudska prava) pružili smo pravnu podršku za ozakonjenje objekata za 563 stanovnika romskih podstandardnih naselja“, rekao je generalni sekretar SKGO, koji je dodao da je kao deo podrške procesu ozakonjenja objekata distribuirano više od 2500 primeraka vodiča ''Kako da ozakonite kuću'' koji je SKGO pripremila na srpskom i na romskom jeziku.\nStevan Gligorin, državni sekretar u Ministarstvu državne uprave i lokalne samouprave je istakao da se saradnja Ministarstva i SKGO ogleda kroz kratkoročne i dugoročne inicijative kojim se poboljšava život romskog stanovništva, a to se posebno vidi i iz primera pospešivanja imunizacije.\nPo njegovim rečima, Ministarstvo državne uprave i lokalne samouprave u saradnji sa Nacionalnom akademijom za stručno usavršavanje nastoji da stimuliše lokalne lidere sa ciljem iskorišćavanja ekonomskog potencijala Roma, a imajući u vidu postojanja velikog broja mladih u ovoj nacionalnoj manjini.\nIgor Miscevic - Izvestaj o ozakonjenju.pdf\nIgor Miscevic - Vodic, iskustva sa terena, pravna podrska.pdf\nPrezentacija Model resavanja imovnsko pravnih pitanja-Yucom.pdf\nPredstavljanje modela akcionog plana-Yucom.pdf


Hrkalovićeva otkriva: REKETIRALI SMO BIZNISMENE I NAMEŠTALI ISTRAGE POLICIJE | Klix Info\nHrkalovićeva otkriva: REKETIRALI SMO BIZNISMENE I NAMEŠTALI ISTRAGE POLICIJE\nDijana Hrkalović, nekadašnja državna sekretarka MUP Srbije, koja je “vedrila i oblačila” policijom, i čovek od njenog najvećeg poverenja Milorad Šušnjić, kojeg je postavila za načelnika novosadske policije, prema saznanjima Direktno.rs, pod istragom su jer su navodno zataškavali prijave jednog biznismena iz Novog Sada kome je pretio Darko Elez!\nHrkalovićeva i Šušnjić su juče saslušani u Tužilaštvu za organizovani kriminal, a kako su mediji preneli, njih dvoje su pod istragom zbog krivičnog dela trgovina uticajem, za koje je predviđena kazna zatvora do osam godina.\nBivša državna sekretarka je na saslušanje bila privedena iz pritvora u kome je od 15. oktobra, a takođe je osumnjičena za trgovinu uticajem, i to u slučaju ubistva Vlastimira Miloševića, nakon čega je vraćena u Okružni zatvor.\nSaznanja Direktno.rs su da je Šušnjić, kao prvi čovek PU Novi Sad, pod uticajem Dijane Hrkalović ignorisao prijave koje je protiv Eleza podnosio jedan vlasnik hotela u “srpskoj Atini”. Po izlasku iz zatvora u novembru 2017. godine, Novi Sad je postao Elezovo sedište, pa su se i tamošnji biznismeni našli na njegovom udaru.\nOni koji su odbijali da isplate traženi novac – reket, bili su izloženi pretnjama. Među njima je bio i vlasnik jednog novosadskog hotela, kome je Elez, prema saznanjima Direktno.rs zapretio da će “sve njegove objekte sravniti sa zemljom”.\nNe znajući da Elez u to vreme ima “jača leđa” u bezbednosnim strukturama od bilo kog biznismena, obratio se novosadskoj policiji, na čijem je čelu tada bio Šušnjić. Umesto da reketaš bude priveden, prijava protiv njega je čamila u fioci čelnika novosadske policije, a bizmismen je i dalje bio izložen Elezovoj torturi.\nUpravo o ovom slučaju je Direktno.rs pisao još pre deset meseci, u vreme kada su svi provladini mediji ćutali i prikrivali Elezova zlodela u Srbiji. U vreme kada je Darko Elez bio u ekstradicionom pritvoru u Srbiji i čekao da sud odluči da li će biti izručen Bosni i Hercegovini, i kada nije bilo naznaka da će nekada najmoćnija žena srpske policije završiti u pritvoru. Tek tada je Sektor unutrašnje kontrole MUP Srbije počeo da ispituje po čijem naređenju su te prijave držane u fiokama, i ko je odgovoran zašto se nije postupalo po njima. Tačnije, ko je štitio Eleza.\nOn je u međuvremenu izručen pravosuđu Bosne i Hercegovine i osuđen na 15 godina zatvora zbog četiri ubistva, a SUK je, posle višemesečne istrage došao do imena njegovih zaštitnika.\nDa podsetimo, Dijana Hrkalović je uhapšena zbog sumnje da je uticala na načelnika odeljenja za specijalne istražne metode Dejana Milenkovića Bagzija da ne dostavi blagovremeno neke izveštaje tužilaštvu u vezi sa ubistvom Vlastimira Miloševića, poznatom kao “ubistvo na šinama”. Za to ubistvo je bio optužen, a kasnije pravosnažno oslobođen Veljko Belivuk, koga sada Tužilaštvo za organizovani kriminal tereti za pet brutalnih ubistava.\nŠušnjić je na čelu novosadske policije bio do septembra prošle godine, kada ga je na tom položaju nasledio Slobodan Malešić.\nUpdated: 25 новембра, 2021 — 10:00 am\nposteni por obveznik\n27 априла, 2022 at 5:25 pm\njadni neki postenipolicajci sto su morali da rade za krimose umesto da ih hapse.od glave riba smrdi!sve ih strpati na dug boravak u cuzi!


Predavač na radionici je Milan Stojković, vlasnik agencije Etourism Consulting, sa više od osam godina iskustva u edukaciji i radu na platformama koje su namijenjene turizmu, ugostiteljstvu i marketingu. Milan je stekao iskustvo u radu sa domaćim, ali i klijentima iz inostranstva, kao što su hoteli, turističke agencije, organizacije i udruženja, javne ustanove, pojedinci, pa čak i jedna evropska kraljevska porodica! Privržen je edukaciji i dijeljenju znanja, što kao nekadašnji profesor u turističkoj školi, tako i kroz brojne edukacije, seminare i konferencije. Trenutno je najviše angažovan na kreiranju online marketing strategija za klijente.\nDogađaj se realizuje u okviru USAID-ovog projekta „D-Tour: Unapređenje digitalnih veština za turističke objekte u Srbiji, Bosni i Hercegovini i u Crnoj Gori“ u saradnji sa ICT Hub-om i partnerima JS Guruom iz Bosne i Hercegovine i Digitalizuj.Me iz Crne Gore. U okviru projekta prethodno je organizovano šest radionica - „Booking.com za početnike“, „Booking.com – napredna radionica“, „TripAdvisor - sve što treba da znate“, „Kako da poslujete na Airbnb platformi“, „E-mail marketing u službi turizma“ i „Sve što treba da znate o kreiranju vašeg vebsajta“.


Pravi razlog Muslinove smene sa klupe reprezentacije Srbije! – Sport – Dnevni sportski list\nPravi razlog Muslinove smene sa klupe reprezentacije Srbije!\nокт 30, 2017 fudbal, Muslin, razlog, smena, srbija\nRazlog Muslinove smene loša igra u zadnje vreme i Sergej Milinković Savić …\nOdveo je Srbiju na Svetsko prvenstvo posle 8 godina, ali neće voditi Orlove u Rusiji 2018. godine.Mnogi su iznenađeni ovakvim ishodom nakon pregovora između Muslina i predsednika FSS-a Slaviše Kokeze, koji nisu dali rezultata nakon više od tri sata rasprave na Terazijama.\nObe strane su ostale na svojim početnim pozicijama uoči sastanka i držali su se svojih stavova i principa.\nPošto Muslin nije želeo da popusti, odlučeno je da Srbija potraži novog selektora sa kojim bi reprezentacija išla drugim pravcem, umesto onog koji je forsirao Slavoljub Muslin, a za koji je procenjeno na nema svetlu budućnost.\nOd dolaska na klupu Orlova, Muslin se uporno držao stava da ne zove Sergeja Milinković-Savića, iako je vezista Lacija igrao u fenomenalnoj formi i zaludeo je najveće evropske klubove, koji su prema pisanju italijanske štampe spremni i da plate 70 miliona evra za njega.\nNa kraju je taj stav i presudio da Muslin više ne bude selektor, jer čelnici FSS-a smatraju da je reprezentaciji neophodan Milinković-Savić koji bi narednih 15 godina mogao da bude oslonac srpskog nacionalnog tima.\nMeđutim, nije samo Milinković Savić razlog za Muslinov odlazak, već i igra reprezentacije u poslednjih nekoliko utakmica, kao i pravac kojim je on smatrao da Orlovi treba da idu i stil igre i okosnica tima za Rusiju 2018. godine.\nTo su i bile glavne teme sastanka na Terazijama, ali kompromisa između njega i predsednika FSS-a nije došlo.\nNaime, mnogima se nije sviđalo što Muslin u reprezentaciju zove uglavnom starije igrače, a takođe ni sistem igre koji je bio izrazito defanzivan, sa pet odbrambenih igrača, često i sa tri zadnja vezna u formaciji.\nSve je kulminiralo nakon poslednje dve utakmice, gde je Muslin izveo veoma defanzivnu postavu, a Srbija je doživela ozbiljan udarac protiv Austrije uz jednu od najlošijih igara tokom kvalifikacija, a zatim je i teškom mukom savladala Gruziju i ipak osigurala plasman na Mundijal.\nI navijači su počeli da zvižde na poslednjim utakmicama, tako da je procenjeno da je vreme za promene, iako je Muslin uspeo da izbori plasman na Mundijal.\nU FSS-u veruju da će drugi selektor, koji bude forsirao mlađe igrače doneti bolju igru u Rusiji, ali takođe i boljitak srpskom fudbalu na duže staze.\nSlavoljub Muslin nije više selektor\nPrvi spisak posle Muslina: Mladen Krstajić pozvao Sergeja i Grujića


Novi skandal u Crnoj Gori\nPoslanicima je pismo Krivokapića članovima Odbora pročitao predsednik tog skupštinskog tela Milan Knežević.\n– Predsednik Vlade nije predstavnik Vlade, naveo je Krivokapić u dopisu. Zdravka Krivokapića niko neće ucenjivati kako bi utolio svoju glad za foteljom, poručio je Krivokapić, navodeći da bi razmislio da dođe uprkos svemu, da nije ranije preuzeo obavezu da prisustvuje obeležavanju jubileja Crnogorske akademije nauka i umetnosti – napisao je Krivokapić, koji je u pismu detaljno “objasnio“ ko sve može biti pozvan na kontrolno saslušanje.\nČlanove Odbora je pismom o razlozima svog nedolaska obavestio i ministar finasija Milojko Spajić. On je takođe tvrdio da ga Zakon i poslovnik ne obavezuju da dođe na kontrolno saslušanje, dok je iz kabineta direktora Agencije za nacionalnu bezednost Dejana Vukšića poručeno da je van države…\nSednica Odbora bila je zakazana na inicijativu poslanika „Pokreta za promene“ Nebojša Medojević, koji je zahtevao kontrolno saslušanje premijera Zdravka Krivokapića, v.d. direktora Uprave policije Zorana Brđanina, direktora Agencije za nacionalnu bezbednost Dejana Vukšića i direktora Uprave prihoda i carine Aleksandra Damjanovića. Razlog za to je bilo, kako on tvrdi ponovno pokretanje posla sa tranzitom cigareta preko Luke Bar i crnom tržištu cigareta u Crnoj Gori.\nOdluka premijera Krivokapića i ministra Spajića govori o tome da je možda ova tema bila veoma škakljiva i osetljiva za njih, zbog insinuacija koje je poslanik Nebojša Medojević izneo. Želim da podsetim da je predsednik države Milo Đukanović, takav kakav je, dva puta dolazio na kontrolno saslušanje Odbora, kazao je predsednik Odbora za bezbednost i odbranu Milan Knežević, koji je kazao da zbog zaštite digniteta Skupštine i poslanika neće održati sjednicu.


14 Dec 2015 Više\nOSMINA FINALA SVETSKOG PRVENSTVA U RUKOMETU: Katastrofa Srbije, podvig Rumunije\nDve najbolje reprezentacije na prethodnom prvenstvu sveta za rukometašice (Beograd 2013), Brazil i Srbija, eliminisane su već u osmini finala na šampionatu u Danskoj. Naša...pročitaj više.\n12 Dec 2015 Više\nSVETSKO PRVENSTVO U RUKOMETU ZA DAME: Srbija duplo bolja od Tunisa, sledi Holandija\nRukometašice Srbije zabeležile su i drugu uzastopnu pobedu na Svetskom prvenstvu u Danskoj. Naše dame deklasirale su Tunis sa čak 43:21 (23:10) i osvojile četvrto mesto u grupi A,...pročitaj više.\n11 Dec 2015 Više\nZAVRŠENA GRUPNA FAZA LIGE EVROPE U FUDBALU: Tragičan kraj evropske bajke Partizana\nNi posle deset godina, nažalost, srpski klupski fudbal neće imati predstavnika u prolećnom delu takmičenja. Partizanova evropska bajka završena je tragičnom eliminacijom, na razočaranje...pročitaj više.\n10 Dec 2015 Više\nSVETSKO PRVENSTVO U RUKOMETU ZA DAME: Srbija bolja od Japana u meču odluke\nSrpske rukometašice najzad su odigrale nešto bolju odbranu i uspele su da zabeleže prvu pobedu na Svetskom prvenstvu. Srbija je slavila protiv Japana - 27:22 (13:12), u duelu koji je...pročitaj više.\n9 Dec 2015 Više\nSVETSKO PRVENSTVO U RUKOMETU ZA DAME U DANSKOJ: Poraz Srbije i od domaćina\nNa Svetskom prvenstvu za rukometašice u Danskoj odigrano je treće kolo u takmičenju po grupama, a Srbija je zabeležila drugi poraz. Protiv domaćina naše igračice su bile odlične u...pročitaj više.\nEVROPSKO PRVENSTVO U STRELJAŠTVU MARIBOR: Žetva medalja Srbije, rekord Zorane Arunović ŽREB KVALIFIKACIONIH GRUPA ZA EVROPSKO PRVENSTVO U FUDBALU 2020: Srbija u jednoj od slabijih grupa, ozbiljni rivali samo Portugalija i Ukrajina EVROPSKO PRVENSTVO U KOŠARCI: Srbija superiorna u grupi, Finska rival u osmini finala PRVA FAZA KOŠARKAŠKE EVROLIGE - 26. KOLO: Zvezda još jednom bolja od Valensije ZAVRŠEN VIMBLDON, ENDI MARI DRUGI PUT ŠAMPION: Škot u borbi za teniski tron ŽREB ZA SVETSKO FUDBALSKO PRVENSTVO U RUSIJI: Srbija u najslabijoj kvalifikacionoj grupi ATP BRIZBEJN, WTA OKLEND I ŠENŽEN: Odlična igra Viktora Troickog, debakl Ane Ivanović ATP MASTERS 1000 TURNIR U MADRIDU: Najveća pobeda Lajovića u karijeri, Delpo pao za plasman u četvrtfinale ZAVRŠENA GRUPNA FAZA UEFA LIGE NACIJA: Srbija jedan od pobednika C lige, od sledeće godine u višem rangu takmičenja ATP I WTA TURNIR U INDIJAN VELSU: Dušan Lajović u osmini finala, dalje idu i srpski dublovi ATP/WTA TURNIRI: Pobede Aleksandre Krunić i Filipa Krajinovića, kiks Viktora Troickog LIGA EVROPE U FUDBALU - REVANŠ MEČEVI ŠESNAESTINE FINALA: Zvezda i Partizan eliminisani SVETSKA GRUPA DEJVIS KUPA - PRVO KOLO: Pobeda Srbije, Nole junak, Viktor meč viner AUSTRALIJEN OPEN - PRVI DAN: Stopostotan učinak srpskih tenisera, pobede Jelene, Dušana i Viktora ZAVRŠEN ATP ŠAMPIONAT U LONDONU 2018: Novak opet posustao u finalu, Zverev šampion


Sportske.net - Vaterpolisti bolji od Rusa\nVaterpolisti bolji od Rusa\nRevijalnom vaterpolo utakmicom Srbije i Rusije (12:11) u Šapcu je nakon desetak godina ponovo večeras otvoren rekonstruisani bazen pod krovom.\nOdlaže se Svetsko prvenstvo u vaterpolu\nSrbija potopila Italijane, kapiten Mitrović ponosan na Šapčane!\nSavić objavio spisak vaterpolista pred meč sa Italijom\nU utakmici bez sportskog značaja ostaće zabeleženo da je prvi gol međunarodne vaterpolo utakmice dao ruski reprezentativac Sergej Lisunov koji je još četiri puta pogodio mrežu.\nNa otvaranju bazena gradonačenik Šapca Nebojša Zelenović naglasio je da je to nešto što je grad čekao veoma dugo.\n"Dugo smo čekali ovaj dan, a pre šest meseci kada smo emitovali municipalne obveznice zbog prikupljanja sredstava za rekonstruisanje bazena mnogi nisu verovali da ćemo uspeti. Ipak, uspeli smo da u veoma kratkom vremenskom roku izgradimo najfunkcionalniji, najjeftiniji i najbrže izgrađen bazen u Srbiji. Uradili smo ga za našu decu, jer želimo da Šabac bude grad bez neplivača", kazao je Zelenović novinarima nakon otvaranja.\nŠabac je bez bazena ostao pre 10 godina kada je postojeći zatvoren zbog tehničkih problema. Te godine, grad je imao predstavnika u vaterpolo ligi iz Srbije i Crne Gore, ali je nakon raspada državne zajednice ispao iz najvišeg ranga takmičenja.\nOve godine, vaterpolo klub Šabac ponovo je obezbedio mesto u elitnom takmičenju, iako je sve utakmice igrao u drugim gradovima, čak i kao domaćin, pa je otvaranje bazena bilo iskorišćeno i za promociju novog sprskog vaterpolo prvoligaša.\nManite se Zelenovica,on je nebitan lik u Sapcu.Napokon da I mi Sapcani dobijemo bazen,to je najbitnije u svemu ovome!!!


Vukosavljević na užičkoj tvrđavi: Stari grad će biti turistička atrakcija\nVladan Vukosaljević, ministar kulture u Vladi Srbije, obišao je danas u Užicu srednjovekovnu tvrđavu Stari grad i obećao da će država pomoći njenu konzervaciju i stavljanje u turistički promet.\nVladan Vukosavljević u pratnji čelnika Užica obišao utvrđenje\nUtverđenje koje je u 14. veku pripalala vlastelinskoj porodici Vojinović, a zatim i Nikoli Altomanoviću, nalazi se u jako lošem stanju, a višegodišnji napori Užica da urede kamene bedeme nad Đetinjom do sada nisu dali rezultate.\nSrednjevekovna tvrđava poslednji put obnavljana 1984.\n- Ovaj lokalitet spada u najređe i najkvalitetnije u Srbiji. Nastojaćemo da u narednom peridou pružimo finansijske, tehničke, organizacione i druge uslove da Stari grad dobije svoja dodatna arheološka istraživanja, stepen zaštite, rekonstrukciju, da se uradi na bezbednosti kako bi dobili istorijsku i turističku atrakciju kojom Užice može da se ponosi - kazao je ministar Vukosavljević.\nVladan Vukosavljević: Država će pomoći obnovu Starog grada\nGradonačelnik Tihomir Petković rekao je da je obnova tvrđave jedan od najvažnijih projekata za Gradsku upravu.\n- Sa istorijskog, kuluturnog i turisičkog aspekta ova lokacija je podarena užičkim generacijama kao nešto kroz šta se može zaraditi turizimom. Dogovorili smo se da Zavod za zaštitu spomenika kulture iz Kraljeva napravi projekat za konvezrvaciju Starog grada i da kod Ministarstva kuluture konkuriše za jedan deo radova u iznosu od 12 miliona dinara, i nadamo se da je početak jednog važnog posla za stavjanje tvrđave u turističku funkciju - poručio je je gradonačelnik Užica.\nUžička tvrđava stara je najmanje sedam vekova\nPetković je podsetio da se sa Emirom Kusturicom razgovaralo o idejnom projektu za okolinu Starog grada „jer smo svesni da same zidine neće privući turiste“, odnosno da se utvrđenje tursitički objedini sa hidrocentralom na Đetinji, starom trasom „ćirine“ pruge i Staparskom gradinom, koja se nalazi sedam kilometara uzvodno kanjonom reke.


Kolumne & novosti: Piše Stojan Drčelić: Okupljanje oko vakcine, a ne zastave\nU danu kad je precizna statistika pokazala da je Srbija zaista postala evropski šampion, ali nažalost tužni rekorder po broju zaraženih korona virusom i svetski vicešampion, gora od nas je samo Moldavija, glavni epidemiolog i lider srpskog sveta saopštio je povodom Dana jedinstva, slobode i nacionalne zastave, da će „voditi Srbiju da bude još jača i snažnija, da može da zaštiti svakog srpskog čoveka“.\nNije mislio na zdravlje stanovništva u Srbiji, sve naše ljude i svu našu decu, sve nevakcinisane i prepuštene neznanju i neodlučnosti korumpiranog Kriznog štaba i ludačkoj antivakcinalnoj kampanji. Nije naravno mislio ni na svoju odgovornost za nečinjenje i slanje brojnih kontradiktornih i sluđujućih poruka oko opakog virusa, užasavajućih brojki i činjenice da nam groblja postaju tesna, a gubici veći od ratnih.\nMislio je na političku i svaku drugu zaštitu Srba sa Cetinja, iz Vankuvera, Beča i Banjaluke. Drago mi je zbog njih, kad ih sve zaštiti, valjda ćemo na red doći i mi, građani Srbije.\nNeću da izvlačim iz konteksta njegovu poruku, on je podsećao na tragični stradalnički niz od Solunskog fronta preko Jasenovca i Oluje do pogroma na Kosovu 2014.\nI nije to ništa novo, Vučićeva posla. Ne prolaze više priče o ekonomskom tigru, nema ga da maše papirima i crta grafikone, ko god ode do samoposluge ili benzinske pumpe, prošeta pijacom ili mora da opremi dete za školu, vidi posledice tog šampionskog vođenja države i ekonomije.\nPredizborno je vreme, što će reći vreme za tešku artiljeriju i lamentiranje nad zlom istorijskom sudbinom. Treba hitno posegnuti za starom radikalskom mantrom o sveopštoj ugroženosti, ne samo srpskog naroda, nego i srpskog sveta, šta god to bilo.\nKad ne može da se suoči sa problemom sadašnjice, da pozove narod na najkonstruktivnije moguće jedinstvo, da se sada umesto pod zastavom okupimo oko vakcine i iskažemo najveću moguću ljubav prema otadžbini, on nas poziva da slavimo trobojku i srpsko oružje, prekopava ponovo jame Jadovna i uvek ima neku onespokojavajuću poruku za susede. Ni jedan dan bez podignutog kažiprsta prema Crnoj Gori, Bosni i Hrvatskoj. Ako on nije tu, dostojno ga menja Aleksandar Vulin, njegov najbolji đak i kandidat za drugu najveću štetočinu političkog života Srbije, odmah iza neprikosnovenog Šešelja.\nSve što je korisno Vučić uradio pri nabavci vakcina, što je bila retka ali i najsvetlija epizoda njegove vladavine i to bi bilo nečasno prećutati i osporavati, kasnije je porušio i smestio nas na svoje mesto, gde smo i po svemu ostalom, smestio nas na rep i začelje Evrope.\nVučić uvek maše nekim brojkama i evo mu, sada brojke kažu: on i njegov medicinski Krizni štab ispali su najgluplji i najnekompetentniji na kontinentu. Svaka je evropska država imala mudrije i poštenije rukovodstvo i državne timove lekara. I na kraju, evo najporaznijeg zaključka, jer broj zaraženih šalje neumoljivu poruku: svugde ima protivnika vakcinacije i strožijih antikovid mera, ali je, od svih evropskih zemalja, u Srbiji definitivno najniže poverenje građana u svoju vlast i njene institucije.\nNema tako velike srpske trobojke i tako velikog izbornog rezultata koji ove činjenice mogu da prekriju i sakriju.


„Istorijska odluka za BiH“ - 23.02.2015, Sputnik Srbija\n„Istorijska odluka za BiH“\nVisoka predstavnica Evropske unije za spoljnu politiku i bezbednost Federika Mogerini danas je izrazila je zadovoljstvo što su poslanici državnog parlamenta BiH... 23.02.2015, Sputnik Srbija\npolitika, vesti, evropa, svet, federika mogerini, predsedništvo bih, bosna i hercegovina (bih)\n14:18 23.02.2015 (Osveženo: 10:48 24.08.2021)\nVisoka predstavnica Evropske unije za spoljnu politiku i bezbednost Federika Mogerini danas je izrazila je zadovoljstvo što su poslanici državnog parlamenta BiH usvojili izjavu o reformama u BiH koja će ubrzati evropske intregracije te zemlje.\nU obraćanju poslanicima u parlamentarnoj skupštini BiH u Sarajevu Mogerini je rekla da je to "istorijska odluka za BiH, ali i za Evropu".\nReč je o inicijativi ministara spoljnih poslova Velike Britanije i Nemačke koji su u novembru prošle godine predložili zemljama članicama EU novi pristup prema BiH.\nOni su od političara zatražili da se pismenom izjavom obavežu na sprovođenje institucionalnih reformi na svim nivoima države, kao i da sa EU dogovore i sprovedu mapu puta za široki plan ekonomskih i socijalnih reformi.\nPredsedništvo BiH je usvojilo i potpisalo izjavu 29. januara ove godine, a kasnije su je potpisali i predsednici 14 političkih partija u BiH. Današnjom verifikacijom u Skupštini BiH, izjava je dobila potpuni legitimitet i ima obavezujući karakter za potpisnike.\nMogerinijeva je danas poručila da će o usvajanju izjave obavestiti ministre spoljnih poslova zemalja EU, posle čega bi Evropski savet trebalo da razmatra stupanje na snagu Sporazuma o stabilizaciji i pridruživanju.\n„Došla sam da vam pružim podršku i da kažem da nemamo luksuz da se ponavljaju iste političke greške. Pogledajte susede, svi napreduju i vreme je i da i BiH napravi pomake“, rekla je Mogerinijeva i istakla da BiH sada treba „snažno da krene u reforme“.\nPrema njenim rečima, naredni koraci zahtevaju koordinaciju na svim nivoima vlasti u BiH „i konkretno delovanje s ciljem približavanja EU“.\n„Današnje usvajanje izjave omogućava BiH da napravi odlučne korake ka EU što znači pravnu državu, poštovanje ljudskih prava i prava manjina“, kazala je Mogerinijeva i naglasila da je „uspostavljanje efikasnog Mehanizma koordinacije između BiH i EU ključno za uspešnu interakciju za buduće članstvo“.\nGrađani žele snažniju privredu i bolju budućnost, rekla je evropska predstavnica i dodala da političari u BiH sada treba da se fokusiraju na hitne ekonomske i socijalne reforme, posebno zbog teške ekonomske situacije u BiH i enormne nezaposlenosti.\nKao prioritete je istakla i reforme u zdravstvu, obrazovanju, socijalnom sektoru, uspostavljanje funkcionalne ekonomije, jačanje pravne države, kao i jačanje administartivnih kapaciteta kako bi se osnažila efikasnost institucija na svim nivoima.


SDT istražuje curi li novac iz Regionalnog vodovoda, direktor ćuti - Vijesti.me\nZA ŠTETU OD 12 MILIONA EURA NIKO NE ODGOVARA\nU fazi izviđaja više predmeta Tužilaštva o radu državne firme Regionalni vodovod Edit\n6766 pregleda 6 komentar(a)\nVodoizvorište Bolje sestre (Foto: Boris Pejović)\nMarija Mirjačić 16. septembar 2019, 20:16\nSpecijano državno tužilaštvo (SDT) provjerava da li je bilo zolupotreba u poslovanju državne kompanije Regionalni vodovod koja upravlja sistemom za vodosnabdijevanje crnogorskog primorja.\nIz SDT-a su potvrdili nezvanične informacije “VIjesti” da ispituju poslovanje državne firme kojom rukovodi Goran Jevrić, ali detaljne informacije o više predmeta koji su formirani - nijesu saopštili.\n“Navedeni predmeti su u fazi izviđaja i u istima se preduzimaju odgovarajuće istražne radnje”, odgovoreno je zvanično “Vijestima” iz SDT-a.\nGoran Jevrić(Foto: Youtube)\nJevrić nije odgovorio na pitanja “Vijesti” o razlozima zbog kojih je tužilaštvo pokrenulo izviđaj.\n“Vijesti” nezvanično saznaju da je SDT počeo da se bavi poslovanjem firme nakon što je Državna revizorska institucija (DRI) krajem 2017. godine objavila revizorski izvještaj o poslovanju Regionalnog vodovoda. Vrhovna revizija je dala negativno mišljenje zbog brojnih propusta koje je pronašla, a prema nezvaničnim informacijama “Vijesti”, DRI trenutno radi kontrolnu reviziju.\nRegionalni vodovod je dospio u žižu javnosti u avgustu prošle godine kada mu je austrijska kompanija Štrabag blokirala račun kako bi naplatila 12 miliona eura koje je dobila u sudskom sporu koji je prije devet godina pokrenula protiv njih.\nDRI je prethodno u reviziji upozorio da na finansijski položaj preduzeća može uticati taj sudski spor koji do završetka revizije nije bio okončan.\n"Najznačajniji sudski spor koji može uticati na finansijski položaj preduzeća je spor sa izvođačem Štrabag, koji je pokrenuo arbitražni postupak protiv pred Međunarodnom trgovinskom komorom u Parizu, zato što je preduzeće zbog nepoštovanja ugovornih obaveza od strane izvođača radova raskinulo ugovor o izgradnji na regionalnom vodovodnom sistemu. Štrabag je u novembru 2014. godine podnio zahtjev Privrednom sudu u Podgorici da potvrdi arbitražnu odluku kako bi postala pravno obavezujuća”, piše u izvještaju DRI.\nMeđunarodna trgovinska komora u Parizu, u martu 2013. presudila je da Regionalni vodovod austrijskoj kompaniji mora platiti 9.457.280 eura na ime glavnice, 1.063.912 kamate, 501.693 za sudske troškove, kao i kamatu na iznos od 190.000 eura koju je Štrabag dao kao garanciju kod suda u Beču protiv aktiviranja činidbene garancije.\nRegionalni vodovod je nakon toga saopštio da ne priznaje odluku arbitraže iz Pariza i tražio nove pregovore sa Štrabagom. Međutim, Štrabag je 2014. pokrenuo kod domaćih sudova postupak priznavanja odluke arbitražnog postupka. Privredni sud je tri puta odbijao da potvrdi odluku, a Apelacioni sud je svaki put poništavao tu odluku i tražio ponovno odlučivanje, što je i konačno uradio u avgustu prošle godine.\nZa štetu koja je poreskim obveznicima napravljena u iznosu od 12 miliona eura za sada niko nije odgovarao.\nZbog blokada računa, Regionalni vodovod je imao probleme u redovnom poslovanju, pa su njegove dospjele obaveze do 24. aprila ove godine dostigle sumu od 2,51 milion eura.\nVlada je krajem aprila ove godine dala Regionalnom vodovodu garanciju da od Prve banke i Erste banke uzme ukupno 10 miliona eura i tim novcem izmiri nagomilane dugove od oko 9,29 miliona eura.\nBlokada računa najviše je pogodila zaposlene u toj kompaniji koji nijesu primili platu od 26. jula prošle godine. Dug za zarade zaposlenih, uključujući poreze i doprinose, dostigao je na kraju aprila 870.000 eura.\nZa vrijeme blokade računa, zaposlenima su isplaćivane zarade na ime kreditnih pozajmica koje su uzimali kod Prve banke i to u visini od dvije trećine zarade koje vraćaju sa kamatom.\n“Prema informacijama dobijenim od Regionalnog vodovoda, na dan 24. 4. 2019. godine, za 253 dana trajanja blokade Štrabag je sa računa naplatio 5,69 miliona eura, dok preostali dug iznosi 6,28 miliona (ne računajući pripadajuće kamate koje se procjenjuju na preko 500.000 eura)” pisalo je u Vladinom dokumentu koji je usvojen krajem aprila kada je data garancija predviđena ovogodišnjim Zakonom o budžetu.\nMeđu drugim dospjelim obavezama je i dug prema Ministarstvu finansija od 775.000 eura koje je umjesto tog javnog preduzeća platilo ratu za kredit uzet od Evropske banke za obnovu i razvoj (EBRD).\nPrihod Regionalnog vodovoda lani je iznosio 7,9 miliona eura.\nDali neistinit iznos kredita, nijesu rađene poreske kontrole\nDRI je u reviziji utvrdio da Regionalni vodovod u dokumentima o finansijskom poslovanju u 2016. godini nije dao istinit i objektivan prikaz o kreditnom zaduženju.\nKako je objašnjeno u izvještaju, u bilansu stanja firme dugoročni krediti su prikazani u iznosu od 19,52 miliona eura, dok je revizijom utvrđeno da oni na kraju 2016. godini iznose 21,04 miliona eura.\nRevizijom je utvrđeno da je preduzeće u finansijskim rashodima prikazalo i obračun kamate po kreditu Međunarodnog udruženja za razvoj (IDA) u iznosu od 249.100 iako “nije vršilo otplatu naknade (kamate) po kreditu, već je istu vršilo Ministarstvo finansija”.\n“Revizijom je utvrđeno da se u preduzeću ne vrše kontrole nekog segmenta poslovanja od strane poreskog organa (Poreske uprave ili organa jedinice lokalne samouprave u čijoj su nadležnosti poslovi utvrđivanja, naplate i kontrole poreza) iako je preduzeće u skladu sa Zakonom o poreskoj administraciji poreski obveznik koji podliježe obavezi plaćanja poreza” piše, između ostalog, u izvještaju DRI.\nVišegodišnje poslovanje sa Prvom bankom\nRegionalni vodovod i Prva banka bili su u žiži javnosti 2010. godine kada je otkriveno da je banka vratila Vladi 11 od ukupno od 44 miliona eura pozajmice. Novac za prvu ratu je vraćen tako što je iz državnog trezora uplaćen milion eura na račun Regionalnog vodovoda u Prvoj banci. Banka je taj milion odmah uplatila trezoru na ime vraćanja kredita, odnosno prve rate.\nU roku kraćem od pola sata, trezor je 11 puta uplatio po milion eura Regionalnom vodovodu u Prvoj banci, a banka je obavila 11 uplata trezoru po milion eura, i “izmirila” prvu ratu kredita. Vlada je na osnovu posebnog zakona tada pomoglo Prvu banku koja je zapala u ozbiljne finansijske probleme.\nPrvu banku kontroliše Aco Đukanović, rođeni brad predsjednika države Mila Đukanovića.


List Zrenjanin - Najnovije vesti iz Zrenjanina na jednom mestu! NOVI BEČEJ SE ŠTITI OD PTIČIJEG GRIPA – Živina mora biti zatvorena – Zrenjanin\nNOVI BEČEJ SE ŠTITI OD PTIČIJEG GRIPA – Živina mora biti zatvorena\nU Novom Bečeju su sredinom ove nedelje oformili stručno-operativni tim za praćenje kretanja avijarne influence bolesti poznate i kao ptičiji grip. Na sednici ovdašnjeg Štaba za vanredne situacije istaknuto je da na teritoriji opštine nema pomenute bolesti, ali da je neophodno primeniti mere preventive i o svemu pravovremeno informisati javnost.\nBolest ptičijeg gripa se pojavila u južno-bačkom okrugu, na teritoriji Koviljskih ritova, a dijagnostikovana je na uginulim labudovima. Veterinar i član Štaba za vanredne situacije opštine Novi Bečej, Vojislav Blažin, kaže da se moraju preduzeti sve mere zaštite i preventive.\n– Moramo voditi računa jer na ovoj teritoriji postoje zaštićena vodena područja, kao što su Okanj bara, Slano Kopovo, zatim kanalska mreža DTD, Tisa, kao i ostali kanali u okruženju. Ptice iz Evrope koje uglavnom u ovom periodu preleću i sleću na naše područje, čine ga potencijalnim „žarištem”. Iako bolesti kod nas nema, moramo se pripremiti. Nema potrebe za paniku, ali domaćinstva, naročito ona koja se nalaze na obodima naseljenih mesta moraju zatvarati živinu. Za puštanje živine uslediće opomene, kao i rigoroznije mere kažnjavanja onih domaćinstava koja ne pošuju preporuke zaštite. Ukoliko se ptičiji grip pojavi na teritoriji opštine Novi Bečej, dalje ćemo već postupati po zakonski predviđenim merama – rekao je Vojislav Blažin.\nVrsta ptičijeg gripa koja se pojavila na teritoriji Republike Srbije nije zarazna za ljude, ali kada je u pitanju živina, stvara velike ekonomske štete, kako direktne, tako i indirektne. Ne postoji vakcina protiv ove bolesti, a jedino rešenje kada dođe do oboljevanja ptica jeste njihova eutanazija. Osnovna preporuka zato i jeste preventiva, odnosno zatvaranje živine u živinarnike i što manji kontakt sa farmama živine.\n← Bađok master Darka neće ni Komisija!\nBANAT I MODA: Modna revija „Pupinovih” studenata →


sreda, 16 novembar 2011 11:54\nBeograd, 14. novembar 2011. godine\nDirektor Uprave carina Republike Srbije Predrag Petronijević i v. d. generalnog direktora Pošte Srbije Goran Ćirić, svečano su potpisali Memorandum o razumevanju i unapređenju poslovne saradnje, čime je ispunjen i poslednji preduslov za realizaciju nove izvozne usluge Post export.\nUsluga je pre svega namenjena malim i srednjim preduzećima, kojima je omogućeno da posredstvom poštanske infrastrukture izvezu svoj proizvod kao paketsku pošiljku težine do 30 kilograma i u vrednosti do 1.000 evra, po makismalno pojednostavljenoj proceduri. Umesto dosadašnjih sedam, korisnici Post export usluge će popunjavati samo jedan elektronski dokument u bilo kojoj pošti u Srbiji, ili, ukoliko im to više odgovara, preko Interneta.\nTehnološki sistem za podršku obezbeđuje bezbednu komunikaciju i digitalni potpis u skladu sa Zakonom o elektronskom dokumentu. Pojednostavljena procedura rezultat je još efikasnije saradnje između Pošte Srbije, Uprave carina, Agencije za privredne registre i Poreske uprave.\nTim povodom, direktor Uprave carina Predrag Petronijević je naglasio da uvođenjem pojednostavljenih postupaka ova državna institucija želi da doprinese razvoju naše privrede i da prilagodi svoj rad potrebama poslovne zajednice.\n„Postupak izvoza poštanskih pošiljaka vrednosti do 1.000 evra trebalo bi da predstavlja značajan stimulans za mala i srednja preduzeća koja bi zahvaljujući ovim novinama trebalo višestruko da uvećaju izvoz, uštede vreme, smanje troškove poslovanja i time postanu konkurentija na tržištu”, ocenio je Petronijević.\nPrema rečima v. d. generalnog direktora Pošte Srbije Gorana Ćirića, za novu uslugu se već interesuje veliki broj preduzeća iz cele zemlje, što je potvrda da će ona značajno doprineti decentralizaciji i podizanju administrativnih kapaciteta na celokupnoj teritoriji Srbije.\n„Ovo je usluga kojoj smo težili kada smo organizaciono i tehnološki modernizovali i integrisali ceo poštanski sistem, jer naš glavni cilj je da razvijemo kapacitete koji neće biti potrebni samo za ovaj trenutak, već da budemo efikasan i pouzdan logistički most za našu privredu i građane prema regionalnom i globalnom tržištu”, naglasio je Ćirić.\nProcedura podrazumeva da nakon popunjavanja elektronskog obrasca, Pošta preuzima paket i dostavlja ga do pošti carinjenja koje postoje u Beogradu, Novom Sadu i Nišu, a ukoliko bude bilo potrebe, u dogovoru sa Upravom carina, njihov broj može i da se poveća. Po završetku carinske procedure, paket se transportuje do primaoca i to po veoma pristupačnim cenama, koje se određuju zavisno od težine paketa i zone u kojoj se nalazi krajnja destinacija.\nNova usluga Pošte Srbije "PostExport-Izvoz robe" je poštanska usluga u međunarodnom saobraćaju koju JP PTT saobraćaja „Srbija“ pruža privrednim društvima i preduzetnicima u svim poštama u Srbiji. Neke od ključnih karakteristika i prednosti koje možete obezbediti njenim korišćenjem su:\njednostavnost korišćenja - po osnovu zaključenog ugovora sa Poštom Srbije\nusmeno deklarisanje robe se vrši na šalteru svake od preko 1500 pošta\nvrednost robe koja se izvozi može biti do 1000 evra, po svakom primaocu\nmogućnost izvoza robe u bilo koju od 232 zemalja\npojednostavljen postupak izvoza uz obrazac - Izvozni carinski list CP-72 i fakturu u 2 primerka.\nsmanjenje troškova izvoza i distribucije\njedinstvena cena usluga\npotrebna dokumentacija za izvoz robe se može popuniti i elektronski, putem interneta, itd.\nCenovnik za uslugu ,,Postexport- izvoz robe“\nCenovnik je preuzet sa internet strana Pošte Srbije - cene su u dinarima.\nStope mase u kilogramima\nSlovenija, Hrvatska, Republika Srpska, Bosna i Hercegovina, Crna Gora i Makedonija\nAmerka, Australija i ostale zemlje\npreko 1 do 2\npreko 15 do 20\npreko 20 do 25\npreko 25 do 30\nU ceni po masi i zoni uključena je poštarina za:\nrukovanje vrednosnim paketima, avionski prevoz paketa i poštarina za podnošenje pošiljaka na carinski pregled u izvozu\nPrema poštanskom rečniku koji je dat na internet stranama Pošte Srbije navedno je značenje termina DTS:\nDTS - Droits de tirage spéciaux\nDTS je pravo specijalnog vučenja. Novčana jedinica u koju sve zemlje preračunavaju označene vrednosti na pošiljkama u međunarodnom saobraćaju (ranije je istu funkciju imao zlatni franak). ZJ PTT objavljuje spisak zemalja sa kojim imamo razmenu međunarodnih pisama sa označenom vrednošću i koji je maksimalan iznos u DTS-u. Trenutno jedan DTS vredi 102,75 dinara.\nVrednost DTS-a ili na engleskom SDR-a (Special Drawing Rights) možete proveriti na zvaničnom sajtu Međunarodnog monetarnog fonda.\nVrednost DTS-a obavezno treba proveriti i u Pošti Srbije neposredno pre slanja pošiljke.\nOsim usluge za izvoz robe Pošta Srbije nudi i proširene usluge "PostExport-Izvoz robe"+SI i "PostExport-Izvoz robe"+S koje obuhvataju izdavanje kvalifikovanog elektronskog sertifikata i/ili ADSL internet priključak. O tome više pogledajte na sajtu Pošte Srbije.\nU zavisnosti od teritorije na kojoj se nalazite, za dodatne informacije kontaktirajte neku od radnih jedinica poštanskog saobraćaja ili Samostalni sektor za kurirske, ekspres i paketske usluge.


Kotor Varoš: Srednjoškolci informisani o opasnostima od HIV-a\nAktivisti Crvenog krsta u Kotor Varošu su, povodom 1. decembra, Svjetskog dana borbe protiv side, održali predavanje za srednjoškolce o načinima sprečavanja širenja ove bolesti.\nU amfiteatru Srednjoškolskog centra ''Nikola Tesla'' održana je prezentacija pod nazivom "Sida - pošast modernog doba", u kojoj je naglasak bio na sprečavanju inficiranja HIV virusom, izvorima zaraze, kao i načinima prenošenja.\n"Budući da su adolescenti ciljna grupa u ovoj kampanji, predavanje je imalo za cilj da kod mladih podigne svijest o problemima u vezi sa sidom", poručili su aktivisti Crvenog krsta.\nHljeb za sto generacija: Soska vodenica preživjela sva iskušenja civilizacije\nMorbile stigle i u Laktaše, dvoje oboljelih\nDavor Dragičević: Političari, dođite, ali kao građani\nKreativnim idejama učenici riješili svakodnevne probleme\nOni rade od 3.30 časova, posao im otežava vrijeme, a najčešće ljudi\nSvaki posao je na svoj način težak i zahtjevan, ali raditi kao komunalac nije niti malo lako. Radno vrijeme počinje u 3 i 30 i bez obzira na vrmenske uslove – toplo, hladno, kiša, snijeg – sve je ono ...\nPet autora u pet gradova: Svjetski dan knjige i autorskih prava u RS\nZavod za udžbenike i nastavna sredstva Istično Novo Sarajevo tradicionalno će obilježiti 23. april, Svjetski dan knjige i autorskih prava, i organizovati manifestaciju ''Noć knjige''. U okviru ovog do...\nStrani kapital ''štiti'' naftne interese BiH\nInterese BiH u Svjetskom naftnom komitetu (WPC) sa sjedištem u Londonu zastupa Naftni komitet u BiH i ništa ne bi bilo sporno da taj komitet nisu osnovale kompanije sa stranim kapitalom, tako da, prak...


Cvijanovićeva čestitala radnicima Međunarodni praznik rada\nPredsjednik Republike Srpske Željka Cvijanović uputila je povodom 1. maja - Međunarodnog praznika rada čestitku radnicima Srpske, poručivši da će institucije Republike Srpske nastaviti da njeguju i jačaju socijalni dijalog, podstiču zapošljavanje i kreiraju zakonska rješenja koja će unaprijediti privredni ambijent i doprinijeti ekonomskom razvoju Republike.\n"Radnicama u Srpskoj čestitam 1. maj - Međunarodni praznik rada sa željom da ga provedu u dobrom zdravlju, raspoloženju i solidarnosti", navela je Cvijanovićeva.\nOna je istakla da je obilježavanje Međunarodnog praznika rada prilika da se podsjetimo na sve one koji su utrli put pravednijim i humanijim uslovima rada, ali nas, kako je dodala, i obavezuje da svi zajedno maksimalno doprinosimo izgradnji društva socijalne tolerancije, pravde i unapređenju opšteg standarda radnika.\n"U proteklom periodu, kroz partnerski odnos i dijalog sa socijalnim partnerima, donesene su brojne mjere i započet niz procesa čiji je cilj unapređenje materijalnog položaja zaposlenih", naglasila je Cvijanovićeva.\nZahvaljujući dobroj komunikaciji između socijalnih partnera, navela je ona, postignuta su zajednička rješenja koja su za rezultat imala povećanje plata, penzija, smanjenje opterećenja poslovnoj zajednici, veća socijalna davanja i zaštitu, uvođenje novih socijalnih prava, povećanje broja zaposlenih i ostvarene solidne makroekonomske pokazatelje, koji predstavljaju dobru osnovu za nastavak reformi i kontinuiran privredni rast.\n"U želji da i u narednom periodu svjedočimo poboljšanju životnog standarda građana Republike Srpske, još jednom čestitam 1. maj - Međunarodni praznik rada", navedeno je u čestitki Cvijanovićeve.\nTreći pješadijski puk\nCvijanović: U interesu Srpske mirna i stabilna Republika, ali i BiH\nPokloni za sve starosne grupe\nŽeljka Cvijanović posjetila dom "Rada Vranješević"\nOdređena "zvona zvone"\nCvijanovićeva komentarisala ubistvo Krunića i premlaćivanje konobara


Potpisan Sporazum o donaciji NR Kine OS BiH u vrijednosti od 10 miliona juana – Radio Vitez\nSporazum o vojnoj pomoći za Bosnu i Hercegovinu između Ministarstva odbrane BiH i Ministarstva odbrane Narodne Republike Kine (NR Kine) potpisale su u Ministarstvu odbrane Bosne i Hercegovine ministrica odbrane BiH Marina Pendeš i ambasadorica NR Kine u BiH Nj.E. Chen Bo.\nCeremoniji potpisivanja Sporazuma prisustvovao je zamjenik ministra odbrane Sead Jusić, kao i pomoćnici ministra odbrane iz sektora za međunarodnu saradnju, politiku i planove i nabavku i logistiku, kao i generalmajor Mirko Tepšić u svojstvu predstavnika Zajedničkog štaba OS BiH.\nPored ambasadorice Chen Bo, potpisivanju Sporazuma sa kineske strane prisustvovali su vojni ataše NR Kine u BiH stariji brigadir Luo Tiefeng i asistent vojnog atašea brigadir Zang Zizhe.\nSporazumom sa Ministarstvom odbrane NR Kine o vojnoj pomoći za Bosnu i Hercegovinu kineska strana je odlučila donirati 10 miliona juana, što je protuvrijednost oko 2,5 miliona konvertibilnih maraka, a ogledat će se u isporuci specijaliziranih inžinjerijskih i građevinskih mašina za potrebe Oružanih snaga Bosne i Hercegovine.\nSagovornici su tokom susreta naglasili uspješnu saradnja u oblasti odbrane i izrazili želju za nastavkom i produbljenjem ove saradnje i u narednom period, te još jednom istakli značaj ove donacije ne samo za Oružane snage BiH, već i za sve stanovnike Bosne Hercegovine koji će na indirektan način imati koristi od ove pomoći.\nDo sada je naše ministarstvo sa kineskim ministarstvom narodne odbrane potpisalo Memorandum o razumjevanju o saradnji u području odbrane i dva protokola o donaciji vojne donacije NR Kine za BiH.\nNa osnovu potpisanog Memorandum i Protokola, kineska strane je do sada Oružanim snagama Bosne i Hercegovine ukupno donirala 17 inžinjerijskih mašina koje su u proteklom periodu dodatno ojačale kapacitete OS BiH.\nPrevious ArticleBožićna humanitarna akcija Frame VitezNext ArticleDanci oduševljeni prodavnicama sa hranom kojoj je istekao rok trajanja


Belorusija, Srbija i ljudska prava - Goran Miletić - Peščanik\nBeograd je okićen zastavama Belorusije. Aleksandar Lukašenko je zaista dočekan sa najvećim državnim počastima, potpisao je sa vlastima u Srbiji nekoliko bilateralnih sporazuma i na kraju dobio orden Srpske pravoslavne crkve. Od crkve se i nije moglo drugo očekivati, ali njihovo naglašavanje kako je Lukašenko izabran od strane (svog) naroda kao vođa i državnik, nema baš puno veze sa realnošću u Belorusiji. Ono što je poražavajuće je ćutanje vlasti, opozicije i medija u Srbiji u vezi onoga što Lukašenko već dve decenije radi u svojoj zemlji. Vlasti se ćutanjem i preko pro-vladinih medija trude da pokažu kako je poseta Lukašenka “ispad” od strane Predsednika Srbije i da Vlada Srbije sa tim baš i nema veze. Zastavice Belorusije zajedno sa zastavicama Srbije ispred zgrade Vlade i velika zastava Belorusije ispred Ministarstva spoljnih poslova govore nešto sasvim drugo. Prisustvo Ministra spoljnih poslova sastancima takođe govori da Vlada Srbije itekako stoji iza ove posete.\nOpozicija i mediji su podbacili iz potpuno drugog razloga. Opozicija naglašava samo nedostatak konzistentnosti u politici prema Belorusiji budući da se Srbija pridružila sankcijama prema Belorusiji 2012. godine, uvodeći slične mere u paketu i prema Iranu i Siriji. I tada je objašnjenje bilo da je to “usklađivanje politike sa EU”, a ni reči nije bilo o razlozima sankcija tj. o nepoštovanju ljudskih prava. Opozicija to nije pomenula ni sada, a još gore je što to nisu učinili ni mediji. Umesto toga, mediji već dva dana izveštavaju o tome gde je Lukašenko bio i šta je radio, sa primetnim simpatijama i naglašavanjem dela govora Predsednika Srbije, u kome on kaže da su “Srbija i Belorusija dve zemlje mučenice”.\nOno o čemu su mediji veoma lako mogli da izveste je da su sankcije uvedene zbog nedostatka poštovanja ljudskih prava, vladavine prava i demokratije, da OEBS već dugo nijedne izbore u Belorusiji nije označio kao demokratske, da u beloruskim zatvorima sedi puno političkih zatvorenika i da izveštaji pokazuju da se prema njima postupa prilično loše. Mediji su mogli naći previše dokaza za deo sankcija koji se tiče represije prema civilnom društvu, opoziciji i nezavisnim medijima. Potpuno je neverovatno da posle ere Miloševića ne postoji makar želja da se izvesti o stvarnosti koja je čak i gora od one u Srbiji 90-ih, budući da je to država u kojoj se sloboda okupljanja redovno krši, a internet kontroliše.\nMakar neki mediji su mogli da izveste o tome da je jedan od aktivista u zatvoru i Ales Bialacki, predsednik vodeće organizacije za ljudska prava Viasna, koji je uhapšen u avgustu 2011. godine i ubrzo osuđen na 4,5 godine zatvora, zbog razloga koje bi javnost Srbije mogla da razume. Naime, ovoj organizaciji su beloruske vlasti sprečavale registraciju, pa su zbog toga otvorili privatne račune u susednim državama. Vlasti su to iskoristile i optužile Alesa za utaju poreza. Nije pomogla činjenica da je on dobitnik nekoliko prestižnih nagrada u oblasti ljudskih prava, niti uporni zahtevi međunarodnih organizacija za njegovo oslobađanje. Poslednja nagrada koju je dobio u odsustvu je Branitelj građanskih prava godine (2014), koju je ustanovila organizacija Civil Rights Defenders i koja se dodeljuje istaknutim borcima za ljudska prava u svetu. Umesto svega, može se zaključiti da je za sve u Srbiji Lukašenko drag gost, kao i da nikome i nije stalno do ljudskih prava.\nČak i ukoliko su mediji zbog uobičajene doze odbojnosti prema ideji ljudskih prava, preskočili izveštavanje o “dometima Lukašenovog režima”, mogli su na internetu naći makar neke od njegovih kontroverznih izjava, kao što je ona iz 1997. godine u kojoj je pokazao određene simpatije za Hitlera, ili ona iz 2007. koja je bila prilično antisemitska. Gle čuda, kao i u Srbiji, predstavnici beloruskih vlasti su se tada pravdali da je u pitanju bio “loš prevod”. Svakako najpoznatija od njegovih izjava je iz 2012, kada je posle govora u kome ga je Ministar spoljnih poslova Nemačke označio kao “poslednjeg diktatora u Evropi”, Lukašenko njemu poručio da je “bolje biti diktator nego gej”. Ovo poslednje se verovatno i sviđa vlastima u Srbiji.\nSrbija će 2015. predsedavati OEBS-om, organizacijom za koju je Predsednik Vlade Srbije rekao da “laže i vodi kampanju protiv njega”. Upravo to je organizacija koja će nadzirati predsedničke izbore u Belorusiji, planirane upravo tokom predsedavanja Srbije.


Na tankoj liniji između Istoka i Zapada | BN\nNa tankoj liniji između Istoka i Zapada\nPremijer Srbije Aleksandar Vučić i ambasadori Kajl Skot i Majkl Davenport rastali su se juče bez dogovora, saznaje „Blic” u diplomatskim krugovima.\nSrbija 14.06.2016 | 16:11\nU saopštenju nakon sastanka se kaže da su ambasadori Skot i Davenport podvukli svoju snažnu podršku ekonomskim i političkim reformama Vlade Srbije, kao i premijerovom cilju da pripremi Srbiju za pridruživanje EU 2020. godine. „Blic”, međutim, saznaje da su neki od ključnih problema ostali nerešeni.\n" Razgovori su bili dosta teški, u najvažnijim temama nije došlo do dogovora, i to pre svega na relaciji Vučića i Davenporta", kaže izvor i dodaje da je dosta više razumevanja bilo kod američkog ambasadora.\nDa je kriza naročito teška u odnosima sa EU, videlo se i po tome što je u istom danu Vučić otkazao put u Brisel, a nešto kasnije i Brisel je odustao od sastanka s Vučićem. Premijer je naveo da neće putovati na razgovor sa Federikom Mogerini i Isom Mustafom, ali ni iz sedišta EU nisu ostali dužni.\n"Očekujemo posetu premijera Srbije u trenutku kada se vlada formira i položi zakletvu", izjavila je portparolka EK Maja Kocijančić i potvrdila da trzavice postoje.\nNije mali broj onih koji veruju da otkazivanjem sastanaka u Briselu i Njujorku Vučić šalje poruku da bi zbog pritisaka mogao da razmisli o tome da se više fokusira na saradnju sa Kinom i Rusijom. Poseta kineskog predsednika Si Đinpinga, a potom i dolazak ruskog premijera Dmitrija Medvedeva dodatni su argument Vučiću.\n"Vučić primenjuje taktiku toplo-hladno, istu onu kakvom se služe njegovi partneri sa Zapada. Dolazak Si Đinpinga i Medvedeva mu ide naruku jer ni kineski ni ruski najviši zvaničnici ne dolaze u neku zemlju tek tako", kaže izvor „Blica”.\nPolitički analitičar Dušan Janjić kaže za „Blic” da Vučić mudro koristi trenutnu atmosferu, ali i da su sastanci sa evropskim i američkim zvaničnicima odloženi, ne otkazani i da od toga ne treba praviti skandal.\n"Vučić je iskoristio ovu atmosferu za manevrisanje. Pritom, sastanci su samo odloženi nakratko, ali za to vreme traju intenzivni kontakti na ministarskom nivou", navodi Janjić.\nSKOT SE ŽALIO NA ŠEŠELJA\nAmerički ambasador Kajl Skot je juče na sastanku sa šefom srpske diplomatije Ivicom Dačićem izrazio zabrinutost povodom, kako je navedeno, „u poslednje vreme zapaljive političke retorike u parlamentu Srbije, koja prevazilazi diplomatske standarde”.\nKako saznaje „Blic”, Skot je tu, pre svega, mislio na ispade lidera SRS Vojislava Šešelja, koji je nedavno za skupštinskom govornicom rekao da je lično Skot pritiskao Republičku izbornu komisiju i Republički zavod za statistiku, da je uticao na izborne rezultate i da se meša u državnu politiku zbog čega ga „treba eliminisati”.\nSI ĐINPING STIŽE U PETAK\nPredsednik Kine Si Đinping doputovaće u petak u trodnevnu posetu Srbiji. Predsednik Kine će zajedno s Tomislavom Nikolićem otkriti spomenik kineskom filozofu Konfučiju, kao i tablu novoimenovane Konfučijeve ulice i Trga prijateljstva Srbije i Kine. Predsednici Nikolić i Si posetiće Železaru Smederevo, gde će im domaćin biti Aleksandar Vučić.\n(Foto: RAS Srbija/Tanjug/Profmedia)\nVucic treba da koristi tu taktiku i da dobije para od Rusije i Kine od kojih nije dobio dzaba ni jedan dolar.\n"JESTE" SA ZAPADA! ZADUŽILI SU KROZ KAMATE I NAŠE PRAUNUKE!\nAnaliticari iz Srbije su stalno naglasavali da Srbija ima vanjskopolitickih problema zbog podrske Republici Srpskoj.Nadajmo se da Republika Srpska nece snositi posljedice zbog eventualnih pogresnih procjena pojedinih politicara iz Srbije.Ovo je vrijeme kada svi politicari i pozicije i opozicije i iz Srbije i iz Republike Srpske i iz dijaspore,i ne samo politicari nego i sva nacionalna pamet treba da daju puni doprinos da se donesu najbolje odluke za Srpski nacionalni korpus.Ukoliko te odluke budu donosili pojedinci optereceni licnim sujetama sa jedne strane kao i pritiscima medunarodnih mocnika kako sa zapada tako i sa istoka one ce sigurno biti pogresne kao i bezbroj puta do sada.\nPreocigledno je da je Seselj instrument SAD kojeg po potrebi raspakuju kad god im je cilj destabilizovati Srbiju. Nepoznavanje medjunarodnih tokova kosta nas vec oko 200 godina, nismo kao etnos za sve te godine shvatili da cemo za svako priblizavanje istoku biti svirepo kaznjeni, kao i nebrojeno puta do sad.


Španija vrši pritisak na Alžir kako bi osigurala nastavak isporuke prirodnog gasa - Svet - Dnevni list Danas\nPočetna » Svet » Španija vrši pritisak na Alžir kako bi osigurala nastavak isporuke prirodnog gasa\nZamenica španskog premijera za ekološku tranziciju Tereza Ribera otputovala je danas u Alžir, mesec dana nakon što je šef španske diplomatije Hose Manuel Albares razgovarao sa alžirskim zvaničnicima u njihovoj zemlji o isporuci gasa.\nŠpanija, iako je lider u solarnoj i energiji vetra, i dalje se u velikoj meri oslanja na uvoz energenata, a trećinu prirodnog gasa nabavlja iz Alžira.\nZvaničnici Španije strahuju da bi njihova zemlja mogla da bude „kolateralna šteta“ diplomatskog spora Alžira i Maroka.\nVlada Španije, na čijem je čelu socijalista Pedro Sančes, brine da će nestašica gasa doprineti dodatnom skoku već previsoke cene gasa koja joj pravi veliki problem zbog računa za struju.\nNakon sastanka s alžirskim ministrom energetike i rudarstva Mohamedom Arkabom, Ribera mu je zahvalila na „obećanju da će obezbediti održivost transporta prirodnog gasa i da će poštovati obaveze između različitih alžirskih i španskih kompanija u vezi sa kupovinom tog energenta“.\nAlžir je naveo da neće obnoviti sporazum sa Marokom koji ističe u nedelju. Sporazum je u prethodnih 25 godina omogućavao protok prirodnog gasa kroz Maroko do Španije.\nOdnosi Alžira i Maroka su zategnuti zbog spora oko regiona Zapadna Sahara, a situacija je eskalirala opozivom alžirskog ambasadora.


Mršav rezultat i pun stomak\nPredsednik Sjedinjenih Američkih Država (SAD) Džordž Buš (George Bush) vratio se u sredu uveče sa turneje tokom koje je posetio pet zemalja Južne Amerike – Brazil, Urugvaj, Kolumbiju, Gvatemalu i Meksiko. Čitavim putem pratili su ga i protesti i najljući protivnik u tom delu sveta – predsednik Venecuele Ugo Čaves (Hugo Chavez). Kada je Buš bio u Brazilu, Čaves je bio u susednoj Argentini, kada je američki predsednik posetio Gvatemalu – Čaves je bio u komšiluku – u Nikaragvi, kada je Buš otišao u Kolumbiju, Čaves je bio u Boliviji, kada je Džordž Buš završio turneju u Meksiku – Čaves je bio na Jamajci i Haitiju.\nBuš je odlučio da se ne nadmeće sa Čavesom koji ga je nazivao "lažovom", "vragom" i "političkim mrvacem". Ali je jedna sitnica pokazala da je Čaves uvek bio Bušu u glavi. U intervju televiziji Fox datom u Urugvaju dok mu je domaćin predsednik Tabar Vaskes (Tabare Vazquez) pripremao na svom ranču roštilj, rekao je da mu se tu sviđa, jer da je Venecuela poznata po odličnom mesu.\nAli nije samo ova uporedna turneja vodećeg latinoameričkog levičara današnjice bacila senku na posete Džordža Buša. Američki predsednik nije ubrao bog zna kakve plodove. Svakako najveće dostignuće je sporazum sa Brazilom o etanolu, važnom u američkim promišljanjima koji bi izvor energije mogao makar donekle zameniti naftu. Ali to je vredno pomena tek u nedostatku nekog drugog uspeha, ocenjuje nemačka agencija DPA. Iako je Džordž Buš išao iz zemlje u zemlju proklamujući spremnost da reši neka bilateralna pitanja i obećavajući da će raditi "najbolje što bude umeo", on jednostavno probleme sa sada većinski demokratskim kongresom ne može da reši, zaključuje isti izvor.\n"Majami herald" (The Miami Herald) podseća da je u Urugvaju ostala nedorečena priča o sporazumu o slobodnoj trgovini – ugovori kakve je Amerika već sklopila sa Kolumbijom, Peruom i Panamom – a sudbina najnovijeg sada je u rukama većinski demokratskog Kongresa. Ranih devedesetih Buš stariji i Bil Klinton (Bill Clinton) promovisali su pred Latinoamerikancima vizije slobode, napretka, demokratije i tržišnih reformi. To se nije dogodilo, ali za to ne treba kriviti sadašnjeg američkog predsednika koji je isto obećavao na ovoj turneji, dodaje "Majami herald" i zaključuje da Džordž Buš mlađi svakako neće biti taj koji će ubirati latinoameričke plodove, ali njegov naslednik bi to mogao biti što bi za Buša značilo makar da je kola vratio na pravi put. U svakom slučaju Džordž Buš je ponovo okrenuo Sjedinjene Države ka svom jugu, zaključuje Agencija frans pres (Agence France Presse) podsećajući na njegovu izjavu da je Vašington izdvojio samo prošle godine za Južnu Ameriku 1.600.000.000 $.\nZemlja koja je najverovatnije bila najviše razočarana Bušovom politikom prema Latinskoj Americi je Meksiko. Buš je kada je 2001. postao predsednik predložio jačanje ekonomskih veza sa Meksikom i liberalnu imigracionu politiku, ali se sve to promenilo kada je nakon 11. septembra prioritet Amerike postao rat protiv terorizma. Štaviše, Kongers je prošle godine, dok su ga još kontrolisali republikanci, usvojio zakon o još žešćoj kontroli granice sa Meksikom. Predsednici Buš i Kalderon (Calderon, Felipe) bili su slatkorečivi, ali je pitanje u kolikoj meri su našli zajednički jezik u temi koju su obojica tretirali kao "krajnje osetljivu".\nRodžer Noriega (Roger), nekadašnji pomoćnik državnog sekretara za Zapadnu hemisferu, i bivši ambasador u Organizaciji američkih država koga je na tu dužnost bio postavio upravo Džordž Buš, kaže Radiju Slobodna Evropa da je američki predsednik očito predugo čekao da usmeri pažnju ponovo na Latinsku Ameriku i da reformiše američku imigracionu praksu. To je trebalo da uradi još 2004. kada je bio reizabran i kada je još imao snažan uticaj na Kongres.\n"Njujork tajms" (The New York Times) podseća na onaj Bušov gaf na roštiljadi u Urugvaju i ocenjuje da je američki predsednik na turneji zapravo tražio utehu u hrani. U Urugvaju je pričao o dobrom venecuelanskom odnosno urugvajskom mesu, u Gvatemali da sa predsednikom Oskarom Bergerom (Oscar) nije razgovarao dugo jer je jako gladan, a onda je na kraju konferencije za medije rekao domaćinu da je to poslednje pitanje jer hoće na večeru, a onda ga je pitao šta je na meniju. Konačno, na kraju turneje u sredu ujutro u Meksiku, press sekretar Bele kuće Toni Snou (Tony Snow) otvorio je konferenciju za medije zaključujući priču o predsednikovoj turneji time šta je tog dana jelovnik za ručak. A Buš je onda na istoj konferenciji za medije priznao novinarima da se jako dobro najeo. Onda je seo u avion i vratio se u Vašington na redovnu organsku hranu.


Liga šampiona | Soskanal\nBen se povredio pred Radnik\nFudbaler Crvene zvezde El Fardu Ben sa blažom povredom kolena se vratio u klub nakon nastupa za reprezentaciju Komorskih ostrva u kvalifikacijama za Afrički kup nacija. Ben je nastupao u obe utakmice koje je njegova selekcija odigrala u prethodnoj...\nOdređene cene ulaznica za Omladinsku ligu šampiona\nUtakmica C grupe Lige šampiona između Crvene zvezde i Napolija na programu je u utorak, 18. septembra od 21 sat na stadionu “Rajko Mitić”. Svojevrsnu predigru ovog duela odigraće omladinci ova dva kluba u okviru Lige šampiona za mlade. Susret...\nLivaja kažnjen zbog udaranja Lazovića\nEvropska kuća fudbala UEFA kaznila je hrvatskog fudbalera Marka Livaju zbog udaranja u grudi napadača Videotona Danka Lazovića. Incident se desio 28. avgusta na revanš meču koji su u Atini igrali AEK i Videoton u okviru kvalifikacija za Ligu...\nZvezda izdala saopštenje pred redovnu prodaju karata\nRedovna prodaja paketa karata za mečeve Lige šampiona počinje u utorak, 11. septembra, a jedna osoba moći će da kupi dva paketa ulaznica. Blagajne stadiona ,,Rajko Mitić” biće otvorene sutra od 10 časova kada će početi prodaja ulaznica za sve one...\nZvezda na naredna dva gostovanja bez navijača\nUnija evropskih fudbalskih asocijacija (UEFA) odredila je kaznu Crvenoj zvezdi zbog neprimerenog ponašanja na utakmici sa Red bul Salcburgom u Austriji. Crvena zvezda će na naredna dva gostovanja u evropskim takmičenjima putovati bez svojih...\nMaradona dolazi na Zvezda-Napoli?\nCrvena zvezda će prvi meč u ovogodišnjoj Ligi šampiona odigrati protiv Napolija u utorak, 18. septembra na stadionu “Rajko Mitić”. Kako saznaje Kurir, utakmici bi mogao da prisustvuje i po mnogima najbolji fudbaler u istoriji najvažnije sporedne...\nNa današnji dan,pre 65 godina,odigran prvi meč u Kupu...\nNa današnji dan pre 63 godine fudbaleri Partizana i lisabonskog Sportinga odigrali su prvi meč u tadašnjem Kupu šampiona. Pred 40.000 na stadionu u Lisabonu viđena je prava goleada, pa je na kraju utakmica završena remijem 3:3 (1:1). Golove za crno...\nZvezda počinje u četvrtak prodaju karata za članove za LŠ\nCrvena zvezda u četvrtak, 6. septembra počinje prodaju paketa ulaznica za utakmice Lige šampiona. Tim povodom, klub iz Ljutice Bogdana doneo je nekoliko odluka, koje se pre svega odnose na članove kluba. Odlučeno je da nema besplatnih ulaznica za...\nFudbalski klub Crvena zvezda suočava se sa novom kaznom nakon što je Unija evropske fudbalske asocijacije (UEFA) danas pokrenula novi disciplinski protivnik protiv šampiona Srbije. Razlog za tako nešto jeste upad navijača na teren ,,Red bul arene...\nPosle šest meseci provedenih u Kini Ričmond Boaći se vratio u Crvenu zvezdu kao pojačanje za Ligu šampiona. Golgeter iz Gane je na predstavljanju poručio da bi se vratio među crveno-bele i da nije izboren plasman u elitno takmičenje. – Hvala Bogu,...\nLiverpul ubedljiv protiv Rome\nKK Partizan: Igrači i trener...\nKošarkaši Partizana eliminisani iz...\nCrno - beli u prednosti pred revanš\nDžikić: "Utakmica u sredu je...\nPartizan izgubio od Sasarija (...\nPartizan izgubio od AEK-a\nPartizan pobedio u dramatičnoj...\nPartizan siguran protiv Solnoka,...\nZagorac:"Meč protiv Avelina...\nPartizan - Stelmet Z. Gora 58:56 (...\nPartizan - PAOK 78:82 (VIDEO)\nKarte za Baskoniju od srede,...\nPartizan počinje takmičenje u FIBA...


Trubači Vrnjačka Banja 063 700 96 84 - ORKESTAR BALKAN BRASS\nTrubači Vrnjačka Banja cenovnik trubača za svadbe, veridbe, krštenja, rođenja, rođendane, proslave, punoletstva, mature.\nNajbolji trubači Vrnjačka Banja cene trubača vašem budžetu, ako zahtevate naš trubački orkestar za vaše zadovoljstvo onda nas možete lako pronaći Trubaci i mi ćemo vam izaći u rezultatima pretrage. Obratite pažnju na našem tržištu, ima nas dosta na netu al ko naš trubački orkestar nećete naći! Naj kvalitetne cene trubača i po vrlo povoljnim cenama od 50 do 100 EU.\nTrubači Vrnjačka Banja orkestar Balkan Brass\n𝑻𝒓𝒖𝒃𝒂𝒄𝒊 Vrnjačka Banja\nNaš repertoar pesama je širok spektar mogućnostima da možete sami izabrati vašu omiljenu pesmu, Trubači Vrnjačka Banja su uvek spremni na vašem odazivaju. Imate mogućnost da sami možete izabrati vaše pesme i poslati nam kako bih obezbedili vaše zadovoljstvo, odnosno od cene koju vi nudite nama. Naše cene se razlikuju od vašeg vremena i zahtevima, ako imate neki poseban akcenat za vaše slavlje malo drugačije zahtevate od drugih onda vam je cena znatno povećana. Trubači u Vrnjačkoj Banji cene\nMožete lako sa nama, možemo se dogovoriti na raznih opcijama. Naš trubački orkestar Balkan Brass bilo kako usačinjava vaš odgovor! „Trubači cena“ možete nam ponuditi i fiksnu cenu da nema bakžiš na vašem veselju samo strikno kao po našem dogovoru. Svakako ćete biti ispoštovani! Trubači iz Vrnjačke banje


Radanović: Neće biti migrantskih naselja u srpskim selima!\nČetvrtak, 3.10.2019., 10:53 Četvrtak, 3.10.2019., 10:41\nMi smo za rješavanje smještaja ilegalnih migranata, ali mimo srpskih naselja, poručili su iz Odbora za zaštitu prava Srba u Federaciji BiH (FBiH) zajedno sa svim srpskim udruženjima u tom entitetu.\n– Neka zaborave da tu može biti bilo kakav migrantski centar. Gdje je srpsko selo bilo, makar se u njega ne vratio nijedan Srbin, ne mogu biti smješteni ilegalni migranti, jer blokiraju povratak srpskog stanovništva – predsjednik Odbora Đorđe Radanović.\n– U FBiH migranti imaju doručak, ručak, večeru, smještaj, struju, vodu, a to Srbi u selima u opštinama Bosanski Petrovac, Drvar, Grahovo, Glamoč i drugim mogu samo da sanjaju, posebno struju i vodu – naveo je on.\nfederacija bihsrpska sela


nevreme - NMR Info\nNevreme koje je u nedelju zahvatilo veliki deo Banata nije mimoišao Krajišnik i obode Jaše Tomića. Jak olujni vetar je većinu meštana Krajišnika zadesio u centru, gde se održavalo tradicionalno takmičenje u kuvanju riblje čorbe. Nevreme…\nNevreme koje je u ponedeljak, 16. avgusta oko 19.00 časova zahvatilo veliki deo opštine Sečanj pričinilo je veliku štetu. Na sreću, oluja je manjim intenzitetom zahvatila naše mesto, ali je zato na pojedinim delovima u ataru pokazala svu…\nVelike štete u Boki\nNaša Mala Redakcija\t maj 25, 2008 0\nBokinci strahuju da će opet biti prevareni Nevreme koje je 19.05.2008. godine zahvatilo opštinu Sečanj najviše je štete napravilo u mestima Boka, Šurjan, Konak i Jarkovac. Na poziv predsednika Saveta mesne zajednice Boka, Antona Žunca…


Naučno dokazano: Sreća je u prisustvu "sada i ovde" - WANNABE MAGAZINE\nTražeći sreću tamo negde, čak i kad smo na pravom putu samoostvarenja, često gubimo fokus i poentu. Čim postanemo rasejani i izmestimo se iz sadašnjeg trenutka, propuštamo šansu da se osećamo srećno i ispunjeno. Naučna istraživanja pokazala su da su mnogo srećniji i zadovoljniji sobom oni koji su sposobni da se usredsrede na ono što rade, da celim bićem borave i učestvuju u sada i ovde, odnosno, da smo najispunjeniji u trenucima kad nam to uspeva.\nMeđutim, ti trenuci su uglavnom retki i većina ljudi je u mislima negde drugde, baveći se rutinski i bez pune pažnje onim što radi. Kad nam misli odlutaju, znači da nam je dosadno, da se osećamo zarobljeno i želimo da budemo negde drugde. Očekujemo da nas zaokupe zanimljive situacije, intenzivna osećanja – očekujemo da nas događaji uvuku u sadašnji trenutak i potpuno nas zaokupe i na taj način odbacujemo odgovornost za svoju sreću. Ako nismo zadovoljni i ispunjeni, to je zato što nam se ne dešavaju lepe i dobre stvari, a ne zato što ne unosimo lepu i dobru energiju, usredsređujući svoju pažnju i učestvujući u onome što se dešava sada i ovde. Tako stvaramo mehanizam sabotaže sopstvene sreće, nesvesni koliko štete sebi nanosimo.\nIstraživanja su utvrdila da depresivne osobe imaju problem sa koncentracijom i pažnjom – njihov um je stalno uključen i preopterećen razmišljanjem i najveći deo vremena provode nesvesni onoga što se dešava u trenutku, isključeni i odsečeni od realnosti. Kad radimo nešto čemu smo potpuno posvećeni i to bez obzira kakva je aktivnost u pitanju, kada smo sabrani, usredsređeni, prisutni i delotvorni, mi smo u stanju ravnoteže i osećamo se pozitivno, radosno i ispunjeno. I umesto da čekamo da nas događaji i situacije uvuku i uključe naše prisustvo, to treba da radimo sami, svesno i namerno.\nDakle, preterano razmišljanje, analiziranje, briga, pa čak i prijatna maštanja koja nas udaljavaju od stvarnosti, onemogućavaju nam da iskusimo osećanje ispunjenosti i sreće, koje nam donosi boravak u sadašnjem trenutku.\nObično mislimo da sreća zavisi od toga da li se bavimo nečim što za nas ima smisla i vredi, od izbora prave aktivnosti – ali čak i najbanalnija stvar koju obavljamo sa punim prisustvom i pažnjom, ispunjava nas zadovoljstvom.


Predsjedavajući Predsjedništva BiH Sulejman Tihić sa saradnicima boravio 21.07.2006.godine u jednodnevnoj posjeti Bosansko-podrinjskom kantonu Goražde\nRad Vlade BPK-a Goražde dobio visoke ocjene!\nNa početku svoje posjete Bosansko-podrinjskom kantonu Goražde predsjedavajući Predsjedništva BiH sa saradnicima boravio je u Općini Pale-Prača. Tu je nakon sastanka kod načelnika općine Asima Zeca i u prisustvu najvećih kantonalnih i općinskih zvaničnika Bosansko-podrinjskog kantona Goražde, svečano otvorio Sportski centar u Prači čiju izgradnju je sa 189.000 KM finansirala Fondacija „Odraz“, dok su Vlada BPK-a Goražde i Općina Pale-Prača za ovu namjenu izdvojili 35.000 KM.\nU Goraždu, predsjedavajućeg Predsjedništva BiH Sulejmana Tihića primio je Premijer BPK-a Goražde Nazif Uruči sa saradnicima. Ovaj susret iskorišten je za upoznavanje sa trenutnim aktivnostima i za sumiranje rezultata rada Vlade BPK-a Goražde u ovom mandatu koja je od predsjedavajućeg Predsjedništva BiH dobila veoma visoke ocjene.\nTom prilikom, Premijer BPK-a Goražde Nazif Uruči upoznao je gospodina Tihića sa dva glavna prioriteta ove Vlade čija bi realizacija doprinijela stvaranju što boljih uslova za izlazak Bosansko-podrinjskog kantona iz statusa nerazvijenih kantona. Riječ je o izgradnji kvalitetne putne komunikacije Goražde-Sarajevo tunelom kroz Hranjen, kao i o povezivanju fondova zavoda zdravstvenog osiguranja Sarajevskog i Bosansko-podrinjskog kantona Goražde, čime bi se u mnogome poboljšao nivo zdravstvene zaštite stanovnika, te smanjili izuzetno visoki troškovi liječenja pacijenata van ovog kantona.\nPrema onome što je izrečeno na ovom sastanku, postoje realne šanse sa uvezivanje dva zdravstvena fonda, a svoju skoru posjetu Kuvajtu, kako je najavio, gospodin Tihić iskoristiće između ostalog i da zainteresuje potencijalne investitore i kuvajtske banke da ulože svoja sredstva u ovu značajnu investiciju izgradnje putne komunikacije i tunela kroz Hranjen.\nNakon sastanka u kabinetu Premijera BPK-a Goražde, predsjedavajući Predsjedništva BiH Sulejman Tihić pred oko više hiljada okupljenih sportista i građana na Gradskom stadionu u Goraždu svečano je proglasio otvorenim 43. Sandžačke igre „Goražde 2006.“ Na ovoj najvećoj manifestaciji sportista amatera u Evropi, od 20-23.jula 2006. godine u Goraždu takmičilo se 18 gradova iz BiH, Srbije, Crne Gore, Kosova i Slovenije, a moto ovogodišnjih igara bio je: Mir i tolerancija.


Ko su moćni Putinovi prijatelji iz četiri centra islamskog sveta - Sputnjik Srbija\n21:30 14.12.2017 (osveženo 22:41 16.08.2018) Preuzmite kraći link\nDogađaje u nedelji za nama komentariše general pukovnik Branko Krga, bivši načelnik Generalštaba Vojske Jugoslavije, a zatim i Srbije i Crne Gore, koji trenutno predaje na Akademiji za diplomatiju i bezbednost u Beogradu.\nKakva je pozicija Rusije, a kakva SAD posle povlačenja ruskih vojnika iz Sirije? Da li Vladimir Putin formira novi međunarodni poredak kao što to tvrdi nemačka kancelarka Angela Merkel? Da li je ostvariva ideja Martina Šulca o uspostavljanju Sjedinjenih evropskih država i u vojnom domenu? Zašto je Balkan odmah posle Severne Koreje i džihadista najveća pretnja za SAD? Kakvi će biti odnosi Srbije i Makedonije posle podrške Zaeva prištinskim zvaničnicima, kao i zbog čega je neophodan dobar odnos naše zemlje sa Francuskom?\nOd četvrtka do četvrtka, Branko Krga


Poslednja sednica SO Bečej u 2016. godini\nOdbornici skupštine opštine Bečej održali trinaestu sednicu u ovom sazivu\nU petak, 30. decembra, u velikoj sali opštine Bečej održana je trinaesta sednica lokalnog parlamenta, poslednja u odlazećoj godini. Dnevni red imao je pet tačaka, a sama sednica sazvana je u roku kraćem od zakonskog. Kako je obrazložio mr Nenad Tomašević, predsednik skupštine opštine Bečej, ovo je urađeno zato što je potrebno usvojiti odluke o davanju saglasnosti na programe poslovanja četiri javna preduzeća pre završetka tekuće godine. U pitanju su preduzeća “Link FTO”, JP “Vodokanal” Bečej, “Toplana” Bečej i JP “Komunalac” Bečej.\nU toku skupštinske rasprave, odbornica Svetlana Dinić iz opozicionog pokreta “Dosta je bilo” iznela je niz primedbi najviše tehničkog karaktera ističući da su sva četiri plana poslovanja predata i zaprimljena istog dana, da ih je budžetski inspektor pregledao u tom istom danu i da je opštinsko Veće o njima odlučivalo tog istog dana što je, prema njenom mišljenju, uzrok mnogih tehničkih propusta u samim dokumentima. Kao primer ukazala je na propuste u programu poslovanja preduzeća LINK FTO gde se određene cifre ne slažu u zbirovima i gde su, prema njenim rečima, čitavi pasusi kopirani iz jednog dela u drugi. Odgovarajući na njene navode, Dušan Jovanović, predsednik skupštine članova DOO LINK FTO saglasio se da postoje propusti, ali da su oni posledica trenutne nepažnje, te da su, u glavnom, čisto tehničke i gramatičke prirode i da ne utiču na smisao i sadržinu dokumenta. Takođe, on je ukazao i na velike finansijske izazove sa kojima se ovo preduzeće suočavalo u minuloj godini. On je ukazao i na potrebu da se broj zaposlenih povećava usled povećanja obima poslova, ali je i istakao i to da se upravo ovih dana radnici LINK FTO licenciraju da bi mogli da obavljaju poslove fizičkog i tehničkog obezbeđivanja čime se dalje radi na usavršavanju kadra ovog preduzeća. Nadovezavši se na njegovo izlaganje, Dragan Tošić, predsednik opštine Bečej, objasnio je da u vreme žetve ovo preduzeće ima mnogo veće potrebe za angažovanjem lica na privremenim i povremenim poslovima nego tokom ostatka godine što samo ilustruje poteškoće sa kojima se ova firma nosi u svom radu.\nU daljem toku rada skupštine, Dejan Vuković, direktor Toplane, ukazao je na to da je 2016. godina bila turbulentna za ovo javno preduzeće i da je jedan duži period vremena račun bio u blokadi. Ipak, kao poseban uspeh, on je istakao to što je dug prema JP “Srbijagas” smanjen za nekih 15 miliona i što je omogućeno da se sprovede reprogram duga prema ovom distributeru gasa. Prema njegovim rečima, otplata glavnice izvršiće se na 12 rata, a kamate će se otplaćivati na 24 rate. Takođe, on je rekao i da očekuje da će se naredne godine početi izgradnja postrojenja za grejanje na biomasu čime će se građanima opštine Bečej omogućiti kvalitetnije i sigurnije grejanje u domovima. On je kazao i da se planira promena načina obračuna cena, te bi trebalo da se pređe na sistem kojim bi građani plaćali fiksni deo troškova svakog meseca, a varijabilni bi se usklađivao u onim mesecima kada se građani greju. Na ovaj način olakšalo bi se plaćanje troškova grejanja građanstvu i smanjili računi u toku grejne sezone. Predsednik Tošić je i ovom prilikom istakao da problemi sa kojima se Toplana suočava ne datiraju od ove godine, već da su to dugovanja nastala u dugom vremenskom periodu. On je, takođe, ukazao i na potrebu da se nađu alternative grejanju na gas, a to su grejanje na biomasu i bušotina termalne vode koja pripada opštini Bečej.\nNa ovoj sednici skupštine opštine Bečej, za vršioca dužnosti direktora Narodne biblioteke Bečej imenovana je Boglarka Taloš. Naime, upravni odbor biblioteke poništio je konkurs koji je bio raspisan za direktora, a dosadašnjoj direktorki, Izabeli Šormaz, mandat je istekao 28. decembra. Usled ovoga, javila se potreba da se imenuje vršilac dužnosti direktora. Ipak, odbornica Svetlana Dinić je iskazala stav svoje odborničke grupe da Boglarka Taloš ne ispunjava zakonske uslove propisane zakonom o bibliotečko informacionoj delatnosti da vrši ovu dužnost. Nju je demantovao Nenad Tomašević koji je i predsednik komisije za kadrovska, administrativna pitanja i radne odnose. On je rekao da se Komisija konsultovala sa većim brojem pravnika prilikom odlučivanja o formalnoj ispunjenosti uslova, te da je stav pravne struke da Taloševa ispunjava sve zakonske uslove.\nSkupština je usvojila predlog da se ona postavi za vršioca dužnosti, dok je Tomašević naglasio da mandat vd direktora može trajati najduže godinu dana, ali da će se raditi na tome da upravni odbor što pre ponovo raspiše konkurs i da se izabere direktor u redovnom postupku.\nInače, sednici koja je trajala dva sata, prisustvovalo je 32 od 36 odbornika, koliko čini skupštinu opštine u punom sastavu.\nPo završetku sednice i predsednik opštine, Tošić, i predsednik skupštine, Tomašević, čestitali su predstojeće praznike i zahvalili se svim odbornicima na konstruktivnom i kvalitetnom radu u minuloj godini.


Ministar Aleksandar Vulin: Nema moćne Srbije bez snažne srpske policije - Beograd24\nAutor Redakcija Beograd24\t Objavljeno Feb 12, 2021\nMinistar unutrašnjih poslova Aleksandar Vulin poručio je danas polaznicima 25., 26. i 27. klase Centra za osnovnu policijsku obuku u Sremskoj Kamenici da nema moćne srpske države bez snažne srpske policije, čija su oni budućnost.\n„Živimo u vremenima mira, ali u vremenima kada pretnje za opstanak našeg naroda nisu otklonjene i nestale. Snaga srpske države čini da naši neprijatelji budu oprezniji i dalje od nas. Nema moćne srpske države bez snažne srpske policije, bez vas, koji ste njena budućnost“, istakao je ministar Vulin. Ministar je polaznicima rekao da će ih u Centru za osnovnu policijsku obuku starešine naučiti profesionalizmu i poštovanju zakona, ali da oni ne mogu da im uliju požrtvovanje, patriotizam, ljubav prema svojoj zemlji i spremnost da se žrtvuju za narod koji predstavljaju i koji u njih veruje.\n„To možete samo vi, to ste nam doneli od kuća i to morate da nosite sami, da delite sa svojim narodom i svojom zemljom“, naveo je ministar Vulin. Prema njegovim rečima, policijski poziv, koji su izabrali, nije samo posao, već životna misija da pomažu ljudima i prvo misle na njih, a tek potom na sebe, da su u službi svoje države i naroda.\n„Verujem da ste ponosni kada vidite kako se vaše starije kolege obračunavaju sa organizovanim kriminalnim bandama, kada osetite poštovanje i zahvalnost svojih sugrađana, poverenje, budućnost koju ćete im doneti“, rekao je ministar Vulin i izrazio uverenje da će polaznici 25., 26. i 27. klase biti ponos svojoj zemlji i svom narodu.\nAndrea Alavanja, polaznica 25. klase, istakla je da voli policijski poziv i da je nakon studiranja na Kriminalističko-policijskom univerzitetu uvidela da je to pravi put kojim treba da ide. Srđan Rakić, polaznik 26. klase, kaže da je odlučio da bude policajac, jer je iz policijske porodice, voli uniformu i disciplinu i smatra da je to pravi poziv za njega.\nPropao plan duboke države da zauvek izbaci Trumpa iz politike, presuda možda već danas!Donald Trump, jedini američki predsednik koji je dvaput podvrgnut procesu opoziva


Vatikan - Stranica 9 od 10 - Dnevni list Danas\nPočetna » Novo » Vatikan » Page 9\nVatikan ne menja stav o Kosovu\nVatikan nije priznao Kosovo i nema nagoveštaja da će promeniti taj stav – izjavio je juče šef srpske diplomatije Vuk Jeremić posle razgovora sa zamenikom ministra inostranih poslova Vatikana monsinjorom Pietrom Parolinom, prefektom Kongregacije za istočne crkve kardinalom Leonardom Sandrijem i predsednikom Papskog veća za unapređenje jedinstva hrišćana kardinalom Valterom Kasperom.\nPiše: J. Tasić 16. 3. 2009.\nPapa: Negiranje holokausta neprihvatljivo\nPoglavar Rimokatoličke crkve Benedikt Šesnaesti izjavio je juče na sastanku s jevrejskim zvaničnicima da je negiranje holokausta neprihvatljivo i da se ne može tolerisati, posebno ako to radi sveštenik. „Mržnja i prezir prema muškarcima, ženama i deci manifestovana u holokaustu zločin je protiv čovečnosti. To bi trebalo da bude jasno svakom, posebno onima koji su u tradiciji Svetog pisma“, rekao je papa na prvom sastanku s jevrejskim zvaničnicima nakon kontroverzi oko biskupa koji je negirao holokaust.\nPiše: Beta 12. 2. 2009.\nStrah od podsticanja antisemitizma\nLider Rimokatoličke crkve papa Benedikt Šesnaesti rehabilitovao je tradicionalističkog biskupa koji negira holokaust, uprkos upozorenjima jevrejskih lidera da bi to moglo oziljno da ugrozi jevrejsko-vatikanske odnose i podstakne antisemitizam. Vatikan je saopštio da je papa izdao ukaz kojim je poništena ekskomunikacija četiri tradicionalistička biskupa izopštena iz Rimokatoličke crkve 1988. jer su postavljeni za biskupe bez dozvole Vatikana.\nPiše: Beta 25. 1. 2009.\nPapa primio Branka Crvenkovskog\nPoglavar Rimokatoličke crkve papa Benedikt XVI primio je juče u audijenciju predsednika Makedonije Branka Crvenkovskog, saopštila je Vatikanska informativna služba.\nPiše: J. T. 23. 1. 2009.\nPapa Benedikt ukazuje na siromaštvo dece\nPredsednik Međunarodne biskupske konferencije „Sveti Ćirilo i Metodije“ nadbiskup beogradski Stanislav Hočevar služiće danas u 18. sati u crkvi Krista Kralja zahvalnu svetu misu na kraju godine. Prvog dana 2009, po gregorijanskom kalendaru, nadbiskup će u katedrali Blažene Djevice Marije na Neimaru služiti molitvu za mir i svetu misu kojima će prisustvovati i papski nuncije u Srbiji nadbiskup Euđenio Sbarbaro.\nPiše: J. T. 30. 12. 2008.\nVatikan oprostio Džonu Lenonu\nČlanu Bitlsa Džonu Lenonu oprošteno je što je pre četiri decenije izjavio da je ova čuvena britanska rok grupa slavnija od Hrista, piše vatikanski dnevnik Oservatore Romano.\nPiše: Srna 23. 11. 2008.\nU tajnosti spasavao Jevreje\nPapa Benedikt Šesnaesti podržao je beatifikaciju kontroverznog pape Pija Dvanaestog, koji je bio poglavar rimokatoličke crkve tokom vladavine nacističkog režima.\nPiše: Beta 9. 10. 2008.\nPomešana osećanja u Vatikanu\nAmerički predsednik Džordž Buš sastao se juče sa poglavarem Rimokatoličke crkve papom Benediktom XVI, saopštili su zvaničnici. Kako se navodi, papa Benedikt XVI je uzvratio gostoprimstvo američkom predsedniku koji je papu, pre dva meseca, sačekao na aerodromu u vojnoj bazi u Merilendu.\nPapa pozvao na okončanje nasilja u Iraku\nPoglavar Rimokatoličke crkve, papa Benedikt Šesnaesti pozvao je na okončanje nasilja i ubijanja u Iraku i podsetio na smrt otetog katoličkog nadbiskupa u toj zemlji. Poluzakopano telo Paulosa Faradža Rahoa, nadbiskupa Kaldejske crkve u Iraku, nađeno je u severnoiračkom gradu Mosulu u četvrtak, dve nedelje pošto su ga naoružani napadači oteli iz kola.\nPiše: DanasOnline 17. 3. 2008.\nPapa poziva na pravedno rešenje za Kosovo\nPoglavar Rimokatoličke crkve papa Benedikt XVI izjavio je juče, primajući akreditivna pisma novog ambasadora Srbije u Vatikanu Vladete Jankovića, da „Sveta stolica izuzetno ceni diplomatske veze sa Srbijom“ i da „podržava nastavak napora u izgradnji budućnosti mira, prosperiteta, pomirenja i miroljubive koegzistencije u regionu, kako bi i Srbija i njeni susedi zauzeli mesto koje im u Evropi pripada“.\nPiše: DanasOnline 22. 2. 2008.\nSASTANAK KARDINALA IZ CELOG SVETA U VATIKANU\nKardinali iz celog sveta raspravljali su juče u Vatikanu o novom razvoju odnosa između katoličke i pravoslavnih crkava, a danas će prisustvovati svečanosti proglašenja 23 nova kardinala. Kardinal Valter Kasper nadležan za odnose Vatikana s drugim hrišćanskim crkvama obavestio je kardinale o razvoju odnosa s protestantima, anglikancima i pravoslavcima.\nPiše: DanasOnline 24. 11. 2007.\nVatikan beatifikovao 498 žrtava građanskog rata u Španiji\nVatikan je juče beatifikovao 498 Rimokatolika pogubljena tokom španskog građanskog rata, u najvećoj ceremoniji ove vrste. Većina žrtava, su bili sveštenici i ubijeni su na početku rata 1936. Vatikan je saopštio da ovaj potez ne govori da je reč o „ljutnji već o pomirenju“. Rimokatolička crkva blisko je bila povezana sa snagama desnog krila generala Franciska Franka, koji je pobedio u ratu 1939.\nU vazdušnim napadima na jugu Avganistana ubijena su 82 osumnjičena talibana i najmanje šest civila, dok je u napadu automobila bombe u prestonici ubijeno dvoje ljudi, među kojima je i francuski vojnik. Novi napadi usledili su nakon što su snage NATO započele novu operaciju protiv pobunjenika u provinciji Helmand.\nPiše: AP Beta AP Beta 22. 9. 2007.\nVATIKAN OBJAVIO FINANSIJSKI IZVEŠTAJ\nVatikan je objavio u petak detalje finansijskog izveštaja u kojem se navodi da su povećani doprinosi iz dijeceza i od individualaca pomogli održavanju stabilne finansijske situacije uprkos rastućim troškovima rada i padu dolara. „Trend je pozitivan i ohrabrujući“, izjavio je kardinal Serđo Sebastijani, koji vodi kancelariju Vatikana zaduženu za ekonomske poslove.\nPiše: DanasOnline 9. 7. 2007.\nDeset Božjih zapovesti za ponašanje u saobraćaju\nNećeš voziti pod uticajem alkohola, nećeš prekoračivati brzinu, nećeš auto koristiti da bi se pravio važan i nećeš u njemu počiniti greh – to su neke od 10 novih „Božjih zapovesti“ izdatih u Vatikanu.\nTeolozi Rimokatoličke crkve napravili su predah u uobičajenim razmišljanjima i objavili uputstvo za ponašanje u saobraćaju, šta se sme, a šta ne sme, sa moralnog stanovišta.\nPiše: DanasOnline 21. 6. 2007.\nAkvarel koji je #PolGogen naslikao sa 17 godina. https://t.co/sLuBj1JXtH\nPorazni podaci istraživanja o efektima emigracije. #Srbija #OdlazakMladih https://t.co/POc38Bgrv7


Zimska sezona na Bjelašnici u punom jeku – Općina Trnovo\nBjelašnica je u mjesecu januaru najhladnija planina u regionu , ali i s najviše sniježnog pokrivača što omogućava i čini savršene uslove za aktivnosti na snijegu. Na olimpijskoj planini Bjelašnici izmjereno je 188 centimetara snijega, podaci su Federalnog hidrometeorološkog zavoda Bosne i Hercegovine.\nOvo je rekordna turistička sezona, oboren je i rekord posjećenosti u jednom danu na dan koncerta benda Bijelo dugme, a sudeći po daljim planiranim akivnostima i sadržajima na ovom području uživanje u zimskoj sezoni će se nastaviti i u narednom periodu.\nUprkos ogromnim količinama snijega ceste su prohodne, nema ugaženog snijega niti leda. Povoljni uvjeti za vožnju, kao i dosta sunčanih dana namamili su brojne posjetioce da dođu na ovu planinsku ljepoticu i uživaju u zimskim radostima, skijanju, sankanju, ali i šetnji na čistom zraku.\nOpćina Trnovo svim posjetiocima i skijašima na našoj olimpijskoj ljepotici želi još mnogo idealnih skijaških uslova, ali svakako i lijepih, sunčanih dana za duge šetnje na svježem vazduhu.


3x3 spektakl u Babušnici - trijumf ekipe "Banjice" (VIDEO) - Sportske vesti\n22 Aug, 2021 by Dragan Panajotović\nPublika, organizatori i takmičari, svi su se složili u jednom, seniorski turnir u Babušnici bio je najjači u dosadašnoj istoriji turnira, a Babušnica je po treći put bila domaćin jednog od turnira u sklopu prvenstva Srbije. Na papiru, najveći favorit bila je ekipa Ralje koja je u Babušnicu došla kao aktuelni pobednik prestižnog Kupa “Dejan Dimitrijević”, koji se tradicionalno svake godine održava na Zlatiboru. Međutim, favorizovana Ralja je stigla do trećeg mesta. U polufinalu ih je zaustavila ekipa Banjice iz Bele Palanke rezultatom 21:18. Publici se u tom meču u punom sjaju predstavio Dušan Filipović koji je “rešetao” iz mogućih i nemogućih pozicija i meč završio sa šest postignutih “dvojki”. U drugom polufinalu ekipa “Kino Vlae” iz Severne Makedonije bila je dominantna protiv Bele Palanke i pobedila je rezultatom 21:7. Makedonci su bili ljubimci velikog dela publike, imali su sjajno izbalansiranu ekipu sa tri vrsna šutera i dominantnim centrom Markom Dujkovićem, 226 centimetara visokim igračem koji je posebno zablistao u polufinalu, za njega Belopalančani nisu imali rešenje.\nU finalu je viđena borba do poslednjeg atoma snage uz oduševljenje publike. Banjica je stekla na početku blagu prednost, ali su Makedonci pogađali iz svih pozicija i konstantno meč vraćali u egal. Banjicu je ponovo predvodio Dušan Filipović sa četiri ubačene “dvojke”, dok je na drugoj strani šuterski sjajno raspoložen bio Hristijan Ristov. Na samom kraju utakmice, koncentracija je popustila junaku polufinala Marku Dujkoviću koji je pri rezultatu 19:19 nesmotreno napravio faul i dao mogućnost Banjici da sa dva slobodna bacanja reši meč. Iskusni Nikola Đonlić koji je bio “meč viner” i protiv Ralje, nije propustio šansu, bio je precizan oba puta i Banjica je slavila 21:19.\nBanjica je osvojila ček na 100 hiljada dinara, drugoplasirana ekipa Kino Vlae dobila je 20, a trećeplasirana Ralja 10 hiljada dinara. Nagrade pobednicima uručila je predsednica Opštine Babušnica Ivana Stojičić.\nDok karavan Roda 3×3 prvenstva Srbije putuje dalje ka završnom turniru u Beogradu 1. septembra, u Babušnici mogu biti zadovoljni urađenim poslom i još jednom sjajnom promocijom basketa tri na tri. Ove godine je dosta gradova iz istočnog i južnog regiona odustalo od organizacije basket turnira, Babušnica nije i nije pogrešila. Turnir je podigla na veći nivo, a ljubiteljima ovog sporta omogućila je vrhunski događaj.\nBelopalanački fudbal na novom, uspešnom, početku! (VIDEO)\nEkipa Mladosti iz Poljske Ržane nije bila protivnik po meri, mada je uspela da meč izgura samo sa dva gola\nFudbaleri niškog Radničkog koji se nalaze na pripremama u Beleku u Turskoj odigrali su već dve pripremne utakmice i to


Budžetsko finansiranje mitinga Kosovara\nIzjava predsednika Srbije Borsa Tadića da postoje indicije da su protestni skup kosovskih Srba pred zgradom Predsedništva finansirale pojedine državne institucije, potvrdu je dobila u dokumentu koji je prezentirao njegov kabinet. Faksimil izveštaja o izvršenoj uplati preduzeću “Kosmetprevoz” iz Kosovske Mitrovice obavljenoj 12. oktobra, pokazuje je da je za iznajmljivanje deset autobusa plaćeno više od 400.000 dinara. Univerzitet u Prištini izdvojio je za tu namenu 105.000, Zdravstveni centar u Kosovskoj Mitrovici 70.000, Izvršni odbor SO Zvečan 70.000, OŠ “Predrag i Miodrag” iz Kosovske Mitrovice 50.000 i opštinska uprava iz Zubinog Potoka 35.000 dinara. Svako ima pravo na sopstveni stav, kaže se u saopštenju Demokratske stranke, ali i dodaje da niko nema pravo na zloupotrebe niti da bužetska sredstva koja obezbeđuju svi građani Srbije, koristi za organizaciju političkih protesta. Potpredsednik Demokratske stranke Dušan Petrović, ocenuje da su uplate javnih preduzeća krivično delo nenamenskog trošenja bužetskih sredstava, a član Predsedništva Skupštine Kosova Oliver Ivanović iznosi dosta ozbiljne optužbe da su organizatori primoravali zaposlene iz pomenutih firmi da uđu u autobuse.\n“Tipično kao SPS u svoje vreme. Uostalom ne čudi me, obzirom da akciju vode oni koji su vodili kontramiting, i ovoga puta dovode nas u opasnu situaciju da se na Srbe sa Kosova i Metohije gleda kao na ljude koji su podržavali i još podržavaju svaku opciju koja je završila u Hagu.”\nAleksandar Popović, ministar u Vladi Vojislava Koštunice kaže da ne veruje da je izvršena zloupotreba budžetskih sredstava:\n“Ja zaista niti imam bilo kakvu informaciju o tome, niti verujem da bi tako nešto moglo da promakne, recimo budžetskoj inspekciji i drugim organima koji vrše nadzor. Dakle, ovo je sređena država i u takvoj državi ja verujem da svaka vrsta takve ili bilo koje druge izjave može vrlo jednostavno da bude dokumentovano ako je istinita. Ja mogu da govorim u ime svog ministarstva, ali mislim da smo prošli vremena u kojima se moglo razgovarati da li je neko spreman ili nije spreman da sprovede istragu.”\nU međuvremenu, pojedini prvaci kosovskih Srba poput Momčila Trajkovića pozivaju predsednika Tadića i premijera Koštunicu na kompromis.\n“Smatramo da je najbolje da prihvatimo da izađemo na izbore, da napravimo najbolji tim, sa najjačim ljudima, ekspertima, političarima, koji će krenuti u tu tešku političku borbu, ispoštovati zahteve koje je gospodin Tadić tražio. Ali imamo dopunu da nakon tri meseca, ukoliko ne dođe do pomeranja stvari, ukoliko međunarodna zajednica, odmah moram da kažem sa žaljenjem, izigra kosovske Srbe, da nam premijer i predsednik stanu iza onoga što je neminovno, a to je da mi organizujemo naše izbore.